Pekerja seks sukar cari makan, minta kerajaan Thai beri elaun Covid-19
Oleh KOSMO!

29 Jun 2021, 10:30 pm
BANGKOK – Sebilangan pekerja seks dan karaoke di Thailand meminta kerajaan memberikan wang tunai kerana mendakwa sukar untuk ‘mencari makan’ selepas pihak berkuasa mengarahkan penutupan aktiviti karaoke dan rumah urut susulan pandemik Covid-19.
Menurut laporan portal Coconut.co hari ini, kira-kira 20 individu berkenaan berkumpul di hadapan bangunan pentadbiran kerajaan di Bangkok dan bertindak menyusun kasut tumit tinggi di atas jalan dan menggantung seluar dalam pada pagar bangunan itu sebagai tanda protes.
Kumpulan itu menuntut pampasan sebanyak 5,000 baht (RM648) sebulan untuk setiap seorang selepas tempat kerja mereka diarahkan tutup sejak beberapa bulan lalu.
Menurut seorang pekerja terbabit, Sirisak Chaited, kerajaan Thailand perlu memberikan layanan sama rata kepada pekerja seks di negara itu sama seperti pekerja sektor lain.
“Memandangkan perdagangan seks menjadi tarikan pelancong luar dan membawa masuk pendapatan yang lumayan kepada negara, kami layak menerima pampasan daripada kerajaan, terutamanya ketika waktu krisis sebegini.
“Kami ialah penduduk Thailand dan menjana pendapatan kepada kerajaan. Tolong terima kenyataan bahawa aktiviti pelacuran wujud di negara ini dan ia mempunyai nilai sama seperti kerjaya lain,” katanya.

Buat masa ini, individu yang terlibat dengan kegiatan pelacuran di Thailand berdepan hukuman penjara sehingga dua tahun atau denda berjumlah 40,000 baht (RM5,184), namun peraturan itu jarang dilaksanakan.
Sejak gelombang ketiga Covid-19 melanda Bangkok pada April lepas, lokasi  hiburan dan rumah urut telah diarah tutup.
Setakat ini, tiada tanda-tanda menunjukkan kerajaan akan membenarkan aktiviti tersebut beroperasi  semula. – AGENSI


Saintis cipta pelitup muka boleh kesan virus Covid-19
Oleh KOSMO!

29 Jun 2021, 9:30 pm
CAMBRIDGE, MASSACHUSETTS – Sekumpulan saintis dari Universiti Harvard mencipta sejenis pelitup muka yang boleh mengesan kehadiran virus Covid-19 dalam udara ketika individu memakainya, lapor akhbar The Sun semalam.
Pelitup muka itu menggunakan sejenis fabrik yang mempunyai sensor yang mampu mengubah warnanya sekiranya udara mengandungi virus tersebut.
Saintis-saintis itu mendakwa, pelitup muka itu dapat mengesan Covid-19 menyamai ketepatan ujian makmal, malah mengambil masa kurang 90 minit untuk menghasilkan keputusan.
“Kami telah memuatkan kesemua peralatan makmal ke dalam sensor kecil yang boleh diletakkan dalam pelitup muka.
“Ia menggabungkan ketepatan ujian tindak balas rantaian polimerase (PCR) dengan ujian antigen yang berkos rendah dan pantas,” ujar saintis dari Universiti Harvard, Dr. Peter Nguyen.
Pelitup muka tersebut diperbuat menggunakan enzim yang bertindak balas terhadap bahan kimia dalam virus Covid-19.

Fungsinya boleh dihidupkan dengan cara menekan satu butang khas yang akan kekal normal sehingga virus dikesan memasuki ke dalam pelitup muka.
Ia kemudiannya akan bertindak balas dengan enzim  sekali gus menyebabkan warna pelitup muka berubah.
“Warna tersebut akan berubah pada bahagian dalam pelitup muka bagi tujuan privasi,” kata Nguyen.
Sementara itu, tambahnya, selain pelitup muka, biosensor tersebut boleh diintegrasikan dengan pakaian lain bagi menyediakan perlindungan bergerak kepada pemakai.
Bagaimanapun, buat masa ini, hanya prototaip yang telah dicipta, dan pasukan saintis berharap agar mana-mana pihak tampil untuk menghasilkan alat tersebut untuk dijual di pasaran. – AGENSI


Bayi sembilan bulan kritikal didera pengasuh
29 Jun 2021, 9:07 pm
SERDANG – Seorang bayi lelaki berusia sembilan bulan dilaporkan dalam keadaan kritikal selepas dia disyaki didera oleh pengasuhnya, baru-baru ini.
Ketua Polis Daerah Serdang, Asisten Komisioner A. A. Anbalagan berkata, suspek wanita memaklumkan bayi yang dalam jagaannya itu cedera akibat terjatuh daripada sofa.
“Suspek mendakwa telah mengejutkan bayi berkenaan untuk memberi susu sekitar pukul 11 malam, bagaimanapun mangsa kelihatan lemah dan terus membawanya ke hospital untuk rawatan.
“Seorang doktor di Pusat Perubatan Universiti Malaya (PPUM) yang merawat mangsa pada Rabu lalu menyedari wujud unsur-unsur penderaan berdasarkan kesan kecederaan pada bahagian kepalanya,” ujarnya dalam kenyataan hari ini.
Berikutan itu, jelas beliau, Bahagian Siasatan Seksual Wanita dan Kanak-Kanak (D11), Jabatan Siasatan Jenayah (JSJ) Ibu Pejabat Polis Daerah (IPD) Serdang memberkas suspek keesokannya untuk membantu siasatan.
“Suspek direman selama tujuh hari sehingga esok bagi siasatan di bawah Seksyen 31 (1) (a) Akta Kanak-Kanak 2001 Kanun Keseksaan,” ujarnya.

Suspek juga telah dituduh di Mahkamah Sesyen (4) Petaling Jaya, hari ini. – K! ONLINE


Tiada makanan hubungi pusat khidmat DUN Kelantan
Oleh ROSALWANI CHE SOH

29 Jun 2021, 9:33 pm
KOTA BHARU – Sebanyak 45 buah pusat khidmat Dewan Undangan Negeri (DUN) Kelantan menyediakan bekalan makanan asas untuk membantu masyarakat yang terjejas semasa Perintah Kawalan Pergerakan (PKP) penuh ketika ini.
Ahli Dewan Undangan Negeri (ADUN) Chempaka, Ahmad Fathan Mahmood berkata, beliau sendiri menyediakan bantuan seperti beras, telur, gula, garam, minyak masak, mi segera, kicap sos dan tepung.
Katanya, pembahagian makanan diberikan melalui penghulu di kawasan mukim sebelum diagihkan kepada penduduk yang terjejas.
“Setiap DUN dan Parlimen di Kelantan membuat kaedah sama untuk membantu menyalurkan bantuan kepada masyarakat setempat.
“Di DUN Chempaka, sumbangan itu diagihkan setiap tiga kali seminggu. Sekiranya menerima panggilan kecemasan, kita akan salurkan bantuan dengan segera,” katanya ketika dihubungi Kosmo! hari ini.
Senarai nombor telefon 45 pusat khidmat DUN di Kelantan untuk dihubungi bagi memohon bantuan makanan

Sementara itu, ADUN Kijang, Dr. Izani Husin berkata, beliau mengajak masyarakat di seluruh Kelantan untuk menghubungi pusat khidmat DUN di kawasan masing-masing sekiranya memerlukan bantuan.

Beliau yang juga Pengerusi Jawatankuasa Kerajaan Tempatan, Perumahan dan Kesihatan Negeri berkata, rezeki perlu dikongsi dan semua perlu dibantu selain berharap usaha pusat khidmat DUN itu dapat memberi kebaikan kepada semua pihak. – K! ONLINE


Solidariti kempen #kibarbenderaputih selebriti
Oleh HANISAH SELAMAT

29 Jun 2021, 9:03 pm
PETALING JAYA – Solidariti kempen mengibarkan bendera putih di halaman rumah sekiranya tiada makanan atau perlukan bantuan yang tular sejak semalam turut menjadi perhatian ramai selebriti tempatan.
Masing-masing menunjukkan tanda sokongan menyebarkan misi kemanusiaan setempay sedemikian dalam usaha menggalakkan golongan yang benar-benar memerlukan dengan meletakkan tanda pagar #RakyatJagaRakyat dan #BenderaPutih.
Kempen yang dipercayai bermula sejak Isnin tersebut kini menjadi tular dalam media sosial dan masing-masing bersepakat menyeru insan-insan yang berdepan kesusahan bangkit memberi isyarat dengan mengibarkan bendera putih jika mahu untuk bersuara meminta bantuan.
Pengacara senior, Datuk Aznil Nawawi berharap golongan yang mengalami kesukaran dalam tempoh pandemik ini agar tidak berasa segan untuk mengibarkan bendera putih
“Jangan malu. #kitaadakita saja sekarang. Masih ada golongan yang tidak terbantu menerusi pengumuman tadi. #kibarbenderaputih. Mungkin dengan cara ini wakil rakyat boleh datang jenguk ,” katanya.
Pelakon, Sharnaaz Ahmad meneruusi MAMU Legacy dan Sharnaaz Ahmad TV pula mengambil inisiatif mengumpul barang keperluan untuk diagihkan kepada golongan asnaf.

“Sesiapa yang nampak ada rumah yang mengibarkan bendera putih boleh hubungi kami. Rakan artis yang nak membantu juga boleh menghebahkan kepada mereka yang memerlukan,” katanya.
Pelakon, Hanez Suraya pula menyeru setiap individu berdepan kesukaran agar tidak melakukan tindakan yang boleh mendatangkan mudarat atau kesedihan kepada insan tersayang.
“Tak perlu merayu, tak perlu malu. Kibar saja bendera putih, semoga ada yang datang. Tolong jangan ambil tindakan yang meremukkan hati orang tersayang. Kongsi masalah dengan orang lain,” ujarnya.
Penyanyi yang juga aktivisi kemanusiaan, Heliza Helmi turut menyatakan sokongan dengan menyifatkan kempen sebegitu sebagai cadangan bernas daripada rakyat bagi membolehkan lebih ramai golongan terjejas dapat dibantu.
“Kita tak mahu lagi mendengar berita tentang tindakan menyedihkan terpaksa dibuat akibat tekanan hidup. Jadi masyarakat juga mudah mengetahui siapa yang sebenarnya memerlukan bantuan,” luahnya.
Sementara itu penerbit dan pengacara, Hazeman Huzir, menegur ahli politik jangan mempolitikkan tanda pagar yang dibuat hasil inisiatif rakyat sendiri.
“Jangan sesiapa menunggang inisiatif yang asalnya disebarkan untuk kebaikan. Kalau nak, buat kempen sendiri jangan menunggang, belum apa-apa nampak kesan akibat dipolitikkan,” katanya.
Antara selebriti lain yang tidak ketinggalan menuar-uarkan kempen berkenaan dalam laman sosial masing-masing ialah Erra Fazira, Ajai, Nourul Depp, Sharifah Amani dan Deen Hot.Fm. – K! ONLINE


Kombinasi vaksin AstraZeneca dan Pfizer beri perlindungan lebih baik
Oleh KOSMO!

29 Jun 2021, 10:00 pm
LONDON – Satu kajian mendapati gabungan vaksin AstraZeneca dan Pfizer mampu memberikan perlindungan lebih baik dalam bagi melawan jangkitan Covid-19, lapor portal berita MailOnline hari ini.
Kajian yang disokong kerajaan Britain itu turut mendapati individu yang menerima vaksin Pfizer sebagai suntikan kedua selepas dos AstraZeneca menghasilkan antibodi sembilan kali lebih banyak berbanding sekiranya menerima satu jenis vaksin sahaja.
Menerusi kajian terhadap 830 sukarelawan berumur 50 tahun ke atas itu, mereka dibahagikan kepada beberapa kumpulan yang menerima dua dos vaksin Pfizer, dua dos AstraZeneca dan kombinasi antara kedua-duanya.
Dos kedua diberikan secara berselang empat minggu dengan semua kombinasi menunjukkan tindak balas yang baik.
Hasil kajian mendapati, pemberian vaksin AstraZeneca diikuti dengan Pfizer mampu menghasilkan kadar antibodi lebih tinggi berbanding turutan sebaliknya.
Antibodi dan sel T yang merupakan sel darah putih memainkan peranan penting dalam melindungi diri daripada Covid-19.

Kombinasi dua vaksin tersebut turut menghasilkan lebih banyak antibodi berbanding dua dos vaksin AstraZeneca.
Menurut Ketua Penyelidik kajian tersebut, Profesor Matthew Snape, beliau tidak mencadangkan bahawa lebih baik untuk menggabungkan dua vaksin tersebut kerana bimbang melambatkan kempen vaksinasi yang sedang berjalan.
“Pemberian satu jenis vaksin, sama ada Pfizer atau AstraZeneca ternyata berkesan untuk melindungi diri daripada jangkitan Covid-19 serta varian Delta.
“Jadi, adalah lebih baik untuk kerajaan Britain kekal kepada vaksinasi standard yang dilaksanakan pada ketika ini kerana ia terbukti berkesan dalam kes sebenar,” katanya. – AGENSI


Penganggur ditahan miliki 517 biji pil kuda, syabu
Oleh ROSLIZA MOHAMED

29 Jun 2021, 9:20 pm
KOTA BHARU – Seorang penggangur berdepan hukuman mati mandatori apabila ditahan polis selepas dipercayai memiliki 517 biji pil kuda dan syabu 28.52 gram di sebuah rumah di Kampung Dal Badang di sini semalam.
Ketua Polis Daerah Kota Bharu, Asisten Komisioner Abdul Rahim Daud berkata, serbuan pada pukul 9 malam itu dijalankan selepas melihat suspek yang berusia 27 tahun sedang duduk dalam keadaan mencurigakan di hadapan rumahnya.
Katanya, semasa pemeriksaan dijalankan di dalam beg silang milik suspek, polis menjumpai kedua-dua jenis dadah itu yang dianggarkan bernilai RM8,022.
“Hasil ujian saringan air kencing, suspek yang dipercayai merupakan pengedar dadah didapati positif dadah jenis methamphetamine.
“Berdasarkan pemeriksaan, suspek juga mempunyai dua rekod jenayah lampau berkait kes dadah. Polis sedang menyiasat tokan yang membekalkan dua jenis dadah itu kepada suspek,” katanya ketika dihubungi Kosmo! sebentar tadi.
Menurut Abdul Rahim, polis turut menyita sebuah motosikal jenis Yamaha 125ZR dan wang tunai berjumlah RM200 yang ada bersama suspek.

Tambahnya, lelaki itu ditahan reman selama tujuh hari bermula hari ini untuk membantu siasatan mengikut Seksyen 39B, Seksyen 39A(1) dan Seksyen 15(1)(a) Akta Dadah Berbahaya 1952.


FDA Thailand temui gumpalan dalam bebuli vaksin
Oleh KOSMO!

29 Jun 2021, 11:00 pm
BANGKOK – Sebanyak 110 botol vaksin Sinovac yang diterima oleh Pentadbiran Makanan dan Ubat (FDA) Thailand didapati mengandungi gumpalan gel yang tidak larut sekali gus rosak dan tidak boleh digunakan, lapor portal berita Coconut.co hari ini.
Timbalan Ketua Setiausaha FDA Thailand, Surachok Tangwiwat berkata, susulan penemuan itu, pihaknya telah mengarahkan petugas kesihatan agar tidak memberikan dos dalam kumpulan vaksin yang rosak itu kepada orang ramai.
“Jika berlakunya sebarang keadaan luar biasa, ia perlu dilaporkan segera kepada kami,” katanya.
Kesemua vaksin yang rosak itu adalah daripada kumpulan C202105079  yang dihasilkan di China pada 19 Mei lalu dan mempunyai tarikh luput 9 November ini.
Kerosakan itu dipercayai disebabkan oleh cara penyimpanan dan pengangkutan yang salah.
Selain itu, suhu yang ideal untuk menyimpan vaksin Sinovac atau dikenali sebagai CoronaVac itu adalah antara 2 hingga 8 darjah Celsius.

Surachok turut berkata, vaksin Sinovac perlu digoncang sebelum digunakan.
Dalam kes kerosakan tersebut, gumpalan gel itu tidak larut dalam cecair meskipun selepas digoncang. – AGENSI


Guru Besar maut terbabit kemalangan
Oleh NIK NUR IZZATUL HAZWANI NIK ADNAN

29 Jun 2021, 7:59 pm
DUNGUN – Tiga beranak termasuk seorang kanak-kanak berusia 10 tahun maut selepas kenderaan utiliti sukan (SUV), Subaru XV dinaiki mereka bertembung dengan sebuah bas di Kilometer 25, Jalan Paka-Al-Muktafi Billah Shah (AMBS) dekat sini hari ini.
Kemalangan pada pukul 3.10 petang itu mengorbankan Guru Besar Sekolah Kebangsaan (SK) Ketengah Jaya 2, Mohd. Zuki Yusof, 44, dan isterinya, Nur Farraheeda Ali Khan, 41, yang merupakan kakitangan Lembaga Kemajuan Terengganu Tengah (Ketengah) yang cedera parah di bahagian kepala dan beberapa anggota badan.
Ketua Balai Bomba Dan Penyelamat Bandar AMBS, Zul Husni Abdul Rahman berkata, anak perempuan kedua pasangan itu, Nasyreen Umayra, 10, pula meninggal dunia sewaktu sedang menerima rawatan di Klinik Kesihatan Ketengah Jaya dekat sini pada pukul 6.20 petang.
“Seorang lagi anak pasangan itu, Damia Irdina, 13, pula cedera parah dan telah dikejarkan ke Unit Kecemasan, Hospital Dungun di sini untuk menerima rawatan.
“Sewaktu kejadian, mereka dikatakan dalam perjalanan pulang ke rumah di Taman Bakti, AMBS dari arah Paka dekat sini,” katanya kepada Kosmo! di sini hari ini.
Zul Husni berkata, SUV dinaiki Mohd. Zuki dan ahli keluarganya dikatakan hilang kawalan sewaktu tiba di lokasi kejadian sebelum terbabas lalu merempuh sebuah bas yang berada di laluan bertentangan.

Tambah beliau, kemalangan yang menyebabkan empat beranak itu tersepit di dalam kenderaan mereka yang remuk teruk tersebut berlaku di laluan berselekoh. – K! ONLINE


Meninggal dunia sendirian dalam rumah
Oleh MASTURAH SURADI

29 Jun 2021, 7:42 pm
KOTA TINGGI – Kebimbangan seorang isteri selepas suaminya tidak menjawab panggilan telefon membawa kepada penemuan mayat warga emas itu di dalam rumahnya yang berkunci di Kampung Desa Makmur, di sini hari ini.
Ketua Balai Bomba Penyelamat (BBP) Kota Tinggi, Azman Jantan berkata, difahamkan isteri mangsa berada di Australia bersama anaknya manakala mangsa dikenali sebagai Yip Kok Ee, 69, tinggal berseorangan di rumah tersebut.
Katanya, pihak bomba menerima panggilan khidmat khas mengeluarkan mangsa terperangkap di dalam rumah itu pada pukul 1.08 petang sebelum menghantar 13 anggota ke lokasi kejadian.
“Kita dimaklumkan isteri mangsa tidak berjaya menghubungi suaminya itu lalu meminta tolong rakannya melihat keadaan suami di rumah.
“Rakan isteri mangsa datang ke rumah tersebut dan memanggilnya namun tiada respon sebelum ternampak mangsa tertiarap tidak sedarkan diri lalu menghubungi pihak bomba untuk bantuan.
“Setibanya pasukan bomba dan penyelamat di tempat kejadian didapati benar terdapat seorang lelaki berbangsa Cina telah meninggal dunia yang disahkan oleh pegawai perubatan,”katanya ketika dihubungi di sini hari ini.

Azman berkata, pihak bomba turut memasuki rumah mangsa melalui tingkap rumah yang terbuka ekoran pintunya yang berkunci.
Katanya, mayat mangsa kemudian diserahkan kepada pihak polis untuk tindakan lanjut. -K! ONLINE


3.7 juta pencarum layak i-Citra, simpanan kurang RM5,000
Oleh MOHD. HUSNI MOHD. NOOR

29 Jun 2021, 8:10 pm
PUTRAJAYA – Kementerian Kewangan (MOF) memaklumkan seramai 3.7 juta daripada 12.4 juta pencarum Kumpulan Wang Simpanan Pekerja (KWSP) yang layak memohon i-Citra mempunyai simpanan bawah RM5,000.
Menterinya, Tengku Datuk Seri Zafrul Tengku Abdul Aziz berkata, bagi mereka yang memiliki baki simpanan bawah RM5,000, mereka boleh memohon i-Citra dan membuat pengeluaran tertakluk kepada baki simpanan.
Beliau berkata, sejumlah 12.4 juta pencarum KWSP layak memohon inisiatif i-Citra dengan 8.7 juta daripada memiliki dana mencukupi melebihi RM5,000 manakala selebihnya mempunyai baki kurang dari RM5,000.
“Saya percaya inisiatif i-Citra ini sedikit sebanyak dapat membantu pencarum yang terkesan akibat pandemik Covid-19,” katanya dalam sidang akhbar Pakej Perlindungan Rakyat dan Pemulihan Ekonomi (PEMULIH) secara dalam talian hari ini.
Katanya, beliau juga ingin menjelaskan bahawa inisiatif i-Citra  tidak akan membatalkan baki bayaran yang akan dibuat menerusi inisiatif i-Sinar sebelum ini.
Tengku Zafrul berkata, baki bantuan i-Sinar akan diteruskan dengan dikreditkan kepada pencarum yang diluluskan.

“Pada masa sama, pencarum KWSP juga ditawarkan satu lagi pilihan bantuan lain iaitu i-Citra untuk meringankan beban,” katanya.
Katanya, beliau akui caruman KWSP adalah bagi memastikan kehidupan yang baik apabila bersara kelak.
Namun, jelasnya, dengan keadaan ramai yang terjejas, kerajaan percaya inisiatif i-Citra pasti sedikit sebanyak akan mengurangkan beban yang dihadapi pencarum. -K! ONLINE


Penyelidik cipta alat turunkan berat badan pertama di dunia
Oleh KOSMO!

29 Jun 2021, 8:00 pm
DUNEDIN, NEW ZEALAND – Sekumpulan penyelidik dari New Zealand mencipta sejenis alat menurunkan berat badan dengan mengunci rahang pemakai daripada terbuka luas sekali gus menahan diri daripada makan dalam kuantiti yang banyak, lapor akhbar The Sun semalam.
Digelar sebagai ‘alat menurunkan berat badan pertama di dunia’ peranti menggunakan magnet itu menghalang mulut daripada terbuka melebihi 2 milimeter.
Menurut perekanya, alat tersebut dapat mengehadkan amalan pemakanan kepada diet berasaskan cecair.
Bagaimanapun, pemakai masih boleh bercakap dan bernafas dengan normal selain terdapat fungsi keselamatan yang membolehkan alat tersebut dicabut jika berlakunya serangan panik atau tercekik.
Menurut Pro-Naib Canselor Sains Kesihatan Universiti Otago merangkap ketua penyelidik, Profesor Paul Brunton, alat itu adalah selamat digunakan untuk membantu mencegah obesiti.
“Alat tersebut akan dimasukkan di sekeliling gigi oleh doktor gigi dan ia merupakan alternatif kepada  prosedur pembedahan yang tidak invasif, boleh dicabut, menjimatkan dan menarik.

“Tidak ada kesan buruk jika memakai alat ini,” katanya.
Menurut penerbitan British Dental Journal, enam responden yang mengambil bahagian dalam ujian pemakaian alat tersebut menunjukkan mereka hilang berat badan secara purata 6.36 kilogram dalam masa dua minggu.
Dalam pada itu, alat tersebut mencetuskan kontroversi di internet selepas ramai pengguna berpendapat ia tidak sesuai untuk digunakan.
“Saya rasa ia agak teruk dan menjatuhkan maruah,” tulis seorang pengguna di Twitter.
“Masalah kami, golongan berbadan gempal ini adalah kami tidak boleh menutup mulut kami (daripada untuk terus makan),” tulis seorang lagi pengguna. – AGENSI


Ebit Lew sebak lawat lokasi dibom
Oleh SITI AMINAH MOHD YUSOF

29 Jun 2021, 7:35 pm
PETALING JAYA – Pendakwah terkenal, Ustaz Ebit Lew berkongsi rasa sebak dan sayu ketika menjejakkan kaki ke tempat-tempat yang pernah berkali-kali dibom di Gaza, Palestin.
Beliau berkata, setiap hari tembakan, ancaman dan bom disasarkan kepada penduduk di kawasan tersebut.
“Kadang-kadang orang yang sama cuba bina kehidupan tetapi dibom. Sampai tiga kali bina dan hancur kembali. Mula hilang seorang demi seorang ahli keluarga. Bangun setiap hari fikir mungkin bom tiba-tiba jatuh atas mereka.
“Gambar kereta itu, roket datang dan tuju sebuah rumah. Satu keluarga sedang berehat makan waktu petang. Semuanya syahid dibom. Ya Allah. Kereta tu terbang daripada sebelah sana. Begitulah keadaan mereka,” ujarnya dalam hantaran terbaharu di laman Facebooknya hari ini.
Beliau menyifatkan Gaza seperti penjara terbesar dalam dunia dengan penghuninya tidak bergerak bebas ke mana-mana.
Tambahnya, barang yang dipesan penduduk kadang-kadang mengambil masa sehingga dua tahun untuk kelulusan kemasukan.

“Enam bulan itu biasa. Ada pantai tempat mereka berehat. Boleh memancing tapi sekitar 9.6 kilometer sahaja. Jika lebih akan diberi amaran bom. Semalam saja empat kali bunyi bom.
“Kita mula rasa sedikit dalam tempoh dua tahun ini bila Covid-19 melanda. Semoga Allah beri kekuatan pada kita melalui Covid-19. Allah angkat Covid-19. Semoga Allah beri kekuatan kepada mereka semua. – K! ONLINE


Selebriti positif dadah syabu ditahan
Oleh NOR SHAFAWATI YUP

29 Jun 2021, 8:23 pm
NILAI – Seorang selebriti sensasi tanah air yang mempunyai pengaruh di media sosial Instagram ditahan selepas didapati positif dadah jenis methamphetamine dalam serbuan di sebuah rumah di Kampung Chalet Nilai di sini semalam.
Ketua Polis Daerah Nilai, Superitenden Mohd. Fazley Ab. Rahman berkata, suspek seorang wanita berusia 34 tahun itu ditahan sepasukan polis dari Ibu Pejabat Polis Daerah (IPD) Nilai pada pukul 9.15 malam.
“Bertindak atas maklumat penyalahgunaan dadah, seorang selebriti telah ditahan dan di bawa ke IPD Nilai untuk tujuan saringan air kencing.
“Semakan mendapati suspek positif dadah jenis methamphetamine (syabu),” katanya dalam kenyataan di sini hari ini.
Beliau berkata, kes disiasat mengikut Seksyen 15(1)(a) Akta Dadah Berbahaya 1952 yang membawa hukuman maksimum penjara dua tahun atau denda sehingga RM5,000 atau kedua-duanya.


Shahrulezad selar artis kemaruk ‘content’ tular
Oleh HANISAH SELAMAT

29 Jun 2021, 8:18 pm
PETALING JAYA: Pengarah dan penerbit, Shahrulezad Mohameddin tertanya-tanya motif seorang pelakon wanita yang gemar membuka pekung apabila bercerita perkara tidak baik di lokasi penggambaran menerusi TikTok.
Katanya, tindakan yang dilakukan untuk meraih ‘like’ dan pengikut baharu itu akan merugikan dirinya apabila lebih ramai rakan seperjuangan, terutama pengarah dan penerbit menjauhkan diri.
“Dia nak bercerita mengenai pengalaman di TikTok tak jadi masalah, itu hak dia. Tapi sejak kebelakangan ini dia makin galak menceritakan perkara tidak elok di lokasi semata-mata untuk meraih perhatian.
“Habis segala cerita dalam ‘rumah tangga’ didedahkan kepada umum sampai ada yang sudah viral malah ramai yang kirim video dia mengumpat pengarah dan artis lain secara terbuka kepada saya.
“Saya tak cakap dunia hiburan drama atau drama sempurna. Rumah tangga kita tak lepas dari cacat cela tetapi kalau boleh kita sorok aib dan cela tu daripada pengetahuan umum.
“Apa yang saya faham, dia buat orang lain jauhkan diri disebabkan mulut lancangnya. Sebagai penerbit dan pengarah kalau artis sejenis ini dalam set kami yang tak sempurna, takut dijaja pula aib kami,” katanya.

Malah kataya, tindakan tidak bertanggungjawab individu berkenaan sebenarnya lebih banyak mengundang persepsi buruk tentang industri hiburan kepada masyarakat.
“Awak bukan tak tahu pandangan orang luar terhadap dunia artis. Namun sebagai artis awal buka pekung sendiri buat apa, lagilah orang pandang hina kepada kita.
“Saya sendiri pun selalu berhadapan isu di set tetapi lebih suka simpan sendiri. Kalau mahu kongsi cuma dalam kalangan kami, produser dan pengarah, bukan untuk pengetahuan umum apatah lagi jadi ‘content’.
“Semua keluarga ada aib masing-masing. Apa perasaan anda kalau ada salah seorang ahli keluarga anda sejenis suka mendedahkan aib keluarga kepada orang? Mesti anda tak suka kan?
“Pasukan produksi dan penggiat seni dalam dunia hiburan adalah entiti yang saling bergantung sekali gus seumpama sebuah keluarga besar dan sentiasa menjaga aib masing-masing,” luah pengarah Nur itu lagi.
Tambah anak seni yang lantang itu, andai seseorang selebriti mahu membuat kandungan bagi laman sosial, pihak terbabit sepatutnya mencari perkara yang memberi manfaat.
“Kalau kemaruk nak buat kandungan sekali pun, carilah benda yang mendatangkan faedah kepada semua. Bukannya dengan cara mendedahkan aib yang kalau boleh kita semua nak tutup.
Biarpun tidak menamakan identiti pelakon kemaruk ‘content’ tular itu secara terbuka, umum tahun artis yang dimaksudkan pengasas rumah produksi Radius One ialah Adrea Abdullah. – K! ONLINE


Individu sertai Black Democracy akan terus dikompaun
Oleh MOHAMAD FAIZAL HASHIM

29 Jun 2021, 7:32 pm
JOHOR BAHRU – Mana-mana individu yang didapati menyertai perhimpunan haram Black Democracy yang dijangka diadakan esok di seluruh negara akan terus dikompaun.
Ketua Polis Johor, Datuk Ayob Khan Mydin Pitchay berkata, pihaknya tidak akan beri muka kepada individu terlibat sebaliknya terus mengambil tindakan terhadap mereka.
Tegas beliau, Polis Johor telah menggerakkan elemen keselamatan bagi memastikan tidak ada insiden melibatkan Black Democracy diadakan di negeri ini.
“Kita akan memantau serta mengambil tindakan sekiranya ada mana-mana individu atau kumpulan yang berkumpul di lokasi ditetapkan, kita akan terus ambil tindakan, tiada kompromi.
“Siapa yang berkumpul kita akan kompaun, ini zaman Perintah Kawalan Pergerakan (PKP), kenapa mesti nak berkumpul? Duduk rumahlah,” katanya ketika dihubungi hari ini.
Ayob Khan berkata demikian ketika diminta mengulas video Anonymous berdurasi dua minit 40 saat yang mengajak orang ramai berhimpun dengan memakai baju berwarna hitam bagi membantah pelaksanaan PKP menerusi operasi Black Democracy.

Mengulas lanjut, Ayob Khan berkata, anggotanya telah mengambil langkah-langkah pemantauan dan bersiap sedia untuk mengambil tindakan sekiranya mengesan individu terlibat perhimpunan haram itu. – K! ONLINE


2 anggota polis larikan peti besi dibebaskan dengan jaminan
Oleh OTHMAN YAHAYA

29 Jun 2021, 8:28 pm
SUNGAI PETANI – Dua anggota polis yang ditahan kerana disyaki terlibat melarikan peti besi mengandungi wang tunai kira-kira RM400,000 dari pejabat syarikat kurier pada Rabu lalu dibebaskan dengan jaminan polis.
Ketua Polis Kedah, Datuk Kamarul Zaman Mamat berkata, seorang lagi anggota polis berpangkat sarjan masih ditahan bersama tujuh lagi suspek lain untuk membantu siasatan.
“Pihak kita telah menemui semula 92 peratus wang tunai yang dilarikan kumpulan itu. Wang ditemui di rumah dan di dalam kereta suspek,” katanya  selepas menyertai pemeriksaan ke atas kilang-kilang di sini hari ini.
Menurut Kamarul Zaman, pihaknya kemungkinan akan memohon supaya tempoh tahanan reman sembilan suspek itu yang berakhir pada Khamis ini disambung untuk melengkapkan siasatan.
Kosmo! pada kelmarin melaporkan enam individu termasuk tiga anggota polis ditahan kerana disyaki terlibat melarikan sebuah peti besi mengandungi wang tunai kira-kira RM400,000 dari pejabat syarikat kurier pada Rabu lalu. – K! ONLINE


Peraturan pemilikan benefisiari syarikat kesan ketirisan
Oleh AMREE AHMAD

29 Jun 2021, 7:47 pm
PUTRAJAYA – Suruhanjaya Syarikat Malaysia (SSM) perlu mewujudkan peraturan pemilikan benefisiari organisasi untuk memudahkan pengesanan gejala ketirisan pihak berkepentingan.
Saranan itu disuarakan oleh Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki susulan kes perolehan kontrak kerajaan oleh individu tertentu.
“Sudah tiba masa, Malaysia memerlukan satu undang-undang pemilikan benefisiari di bawah SSM serta memudahkan SPRM dapat jejak rekod syarikat yang berstatus diragui,” katanya ketika berucap pada pembukaan Program Latihan Antarabangsa bersama antara SPRM dan International Association of Anti-Corruption Authorities (IAACA) secara maya di sini hari ini.
Mengulas lanjut, Azam merujuk beberapa kes berprofil tinggi di Malaysia baru-baru ini apabila ada individu mampu bolot puluhan tender projek kerajaan bernilai keseluruhan RM3.8 bilion.
“Sindiket ini berjaya dikesan SPRM selepas kita semak segala maklumat benefisiari syarikat itu yang bijak guna banyak penama berbeza bagi lindung pemilik sebenar,” jelasnya. -K! ONLINE


Jenayah pecah rumah turun dalam PKP
Oleh MOHD RASDAN AHMAD

29 Jun 2021, 6:09 pm
PETALING JAYA – Kes jenayah melibatkan pecah rumah menunjukkan penurunan sehingga 21.2 peratus bagi tempoh 18 Mac tahun lalu hingga semalam, berbanding tempoh sama tahun lalu.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, penurunan yang dicatatkan itu adalah kesan pelaksanaan Perintah Kawalan Pergerakan (PKP) yang menyaksikan kehadiran pasukan keselamatan dan penguat kuasa yang membuat rondaan secara berkala.
Katanya, dalam tempoh 469 hari itu, sebanyak 16,452 kes dicatatkan menurun 4,423 kes berbanding 20,875 kes bagi tempoh sama sebelumnya.
“Namun begitu, peningkatan pecah rumah berlaku ketika Perintah Kawalan Pergerakan Bersyarat (PKPB) dilaksanakan secara berperingkat iaitu mulai 4 Mei tahun lalu sehingga 10 Jun tahun lalu.
“Jumlah kes yang dicatatkan bagi tempoh itu ialah 1,167 kes berbanding tempoh sama sebelum PKPB iaitu 1,063 kes,” katanya dalam satu kenyataan hari ini.
Jelasnya, dalam tempoh PKP itu juga seramai 5,518 individu ditahan bagi membantu siasatan mengikut Seksyen 457 Kanun Keseksaan, dengan 3,572 individu daripada jumlah itu tiada pekerjaan tetap.

“Sehubungan itu, polis memohon masyarakat untuk bersama-sama mengekang kejadian jenayah di komuniti masing-masing.
“Masyarakat diingatkan supaya memastikan rumah sentiasa berkunci walaupun berada di dalam rumah serta sentiasa peka dengan persekitaran kejiranan,” jelasnya. – K! ONLINE


Pembunuh pakai PPE bakar mayat mangsa sebagai kematian Covid-19
Oleh KOSMO!

29 Jun 2021, 6:33 pm
LUCKNOW, India – Lima anggota kumpulan penjenayah di India memakai sut perlindungan diri (PPE) dan membakar mayat seorang lelaki yang mereka bunuh, dengan berpura-pura bahawa mangsa meninggal dunia akibat Covid-19, kata polis hari ini.
Mangsa diundang ke sebuah pesta oleh lelaki-lelaki  itu dan dilemaskan. Polis berkata, dia berhutang 4 juta rupee (RM223,732) kepada suspek.
Kumpulan itu memakai PPE lengkap dan membakar mayat mangsa di tempat pembakaran mayat di bandar Agra, utara India.
“Mereka mendaftarkan mangsa menggunakan  nama palsu.
“Untuk mengelakkan daripada ditangkap, mereka memakai sut  PPE dan menggunakan beg mayat untuk mengangkut mangsa ke tempat pembakaran.
“Kelima-lima suspek telah mengaku bersalah,”  kata ketua polis tempatan, Muniraj G.

Seorang pemberi maklumat membawa kepada penangkapan salah seorang lelaki itu, demikian menurut kenyataan polis.
India porak peranda akibat gelombang ketiga koronavirus yang menyerang pada April dan Mei lalu.
Hospital dan rumah pembakaran mayat tidak dapat menampung pesakit serta mayat pesakit Covid-19.
Purata lebih 1,000 orang masih meninggal dunia akibat Covid-19 di India sehingga kini. – AFP


80 kes positif di Taman Murni
Oleh NUR SHARIEZA ISMAIL

29 Jun 2021, 6:03 pm
SEPANG – Sebanyak 80 kes positif jangkitan Covid-19 dikesan di Taman Murni di sini seterusnya menyebabkan Perintah Kawalan Pergerakan Diperketatkan (PKPD) akan dilaksanakan di taman tersebut mulai tengah malam ini.
Ahli Majlis Zon Sepang, Sivakumar Periasamy, berkata, perintah PKPD itu membabitkan 2,000 penduduk daripada 520 keluarga menghuni taman itu.
“Mengikut laporan oleh Pusat Kesihatan Daerah (PKD) Sepang, sebanyak 80 kes positif dikesan membabitkan penduduk di kawasan itu.
“Sehubungan itu, pelaksanaan PKPD di kawasan itu ditetapkan selepas laporan Kementerian Kesihatan menunjukkan peningkatan mendadak kes harian Covid-19 dengan kadar kebolehjangkitan yang tinggi,” katanya di sini hari ini.
Beliau berkata, bagaimanapun penduduk yang positif sudahpun di hantar bagi menerima rawatan di Hospital Serdang dan Pusat Rawatan Covid-19 Berisiko Rendah (PKRC) di Taman Ekspo Pertanian Malaysia (MAEPS) serta menjalani kuarantin di rumah.
Kata beliau, pihaknya sedia bekerjasama dengan Pusat Khidmat Dewan Undangan Negeri kawasan Sungai Pelek dan Pejabat Tanah Daerah Sepang bagi membantu menghulurkan bantuan makanan kepada penduduk.

“Sebanyak 65 peratus penduduk membabitkan masyarakat India, Melayu (35 peratus) dan Cina (25 peratus) di taman ini bekerja di pusat kargo Lapangan Terbang Antarabangsa Kuala Lumpur (KLIA) Sepang, syarikat industri di Nilai dan Bandar Baru Salak Tinggi (BBST) serta bekerja sendiri,” katanya. – K! ONLINE.


Lelaki merungut cuaca buruk ditahan
Oleh ARINA CHE AZLAN

29 Jun 2021, 6:00 pm
BANDAR RAYA KUWAIT  – Seorang lelaki dari Mesir ditahan oleh kerajaan Kuwait selepas memuat naik rakaman mengadu tentang keadaan cuaca buruk di negara itu, lapor akhbar The Independent  kelmarin.
Dalam rakaman yang dimuat naik DI laman sosial, lelaki  yang identitinya tidak didedahkan itu  ‘membebel’ tentang ribut pasir yang melanda Kuwait sejak beberapa hari lalu.
“Saya berada  dalam ribut pasir  sangat tebal sekarang, saya tidak dapat melihat apa-apa di depan saya,” kata lelaki itu, menunjukkan debu yang melapisi jalan raya seperti kabut tebal.
“Baiklah, Kuwait, baiklah,” tambahnya dengan nada membentak.
Rakaman video itu menjadi tular di media sosial dan mengundang puluhan ribu tontonan komuniti netizen.
Sementara itu, Kementerian Dalam Negeri Kuwait dalam satu kenyataan hujung minggu lalu berkata, individu yang bertanggungjawab ke atas kandungan video yang ofensif itu sudah ditahan dan dirujuk kepada pihak berkuasa.

“Tindakan undang-undang yang setara akan dikenakan ke atas individu tersebut mengikut undang-undang negara ini,” tulis kenyataan itu.
Bantahan secara online dilaporkan dilakukan susulan penangkapan lelaki tersebut.
Sejumlah pengguna media sosial turut sama menyiarkan video rungutan berkenaan cuaca buruk di Kuwait. – Agensi


PKPD di tiga kawasan Petaling
Oleh ZULKIFLI MANZOR

29 Jun 2021, 7:28 pm
PETALING JAYA – Tiga kawasan dalam daerah Petaling dikenakan Perintah Kawalan Pergerakan Diperketatkan (PKPD) bermula 1 Julai sehingga 14 Julai 2021.
Menteri Kanan (Keselamatan), Datuk Seri Ismail Sabri Yaakob berkata, kawasan terlibat adalah Mentari Court, PJS 8, Taman Perumahan SS 91A, Sungai Way dan Pangsapuri Westlite PKNS.
“Dua lokaliti di Kuala Lumpur iaitu Projek Perumahan Rakyat (PPR) Pantai Ria dan Taman Bukit Angkasa turut dikenakan PKPD bagi tempoh sama.
“Kampung Kubang Jela, Kuala Terengganu, Terengganu dan Kampung Balung Cocos, Tawau, Sabah juga dikenakan PKPD dari 1 Julai sehingga 14 Julai 2021,” katanya dalam satu kenyataan media hari ini.
Ismail Sabri berkata, PKPD di Country Heights Apartment dan Vista Minintod Apartment, Penampang, Sabah ditamatkan hari ini.
Menurut beliau, PKPD di PPR Taman Ehsan, Kudat; Kampung Rancangan dan Kampung Kijang Merotai, Kalabakan; Kampung Tanjung Batu Tengah dan Taman Semarak Megah Tawau tamat esok.

Tambah beliau, PKPD di Kampung Taun Gusi Peninting, Kota Belud; Kampung Rampayan dan Kampung Kionsom Kecil, Kota Kinabalu di Sabah serta Kampung Goebilt dan Kampung Muara Tebas di Kuching, Sarawak turut tamat esok. – K! ONLINE


107 kes kematian Covid-19
Oleh SITI A'ISYAH SUKAIMI

29 Jun 2021, 6:30 pm
PUTRAJAYA – Kes kematian Covid-19 kembali pada angka tiga digit dengan 107 kes dilaporkan hari ini, menjadikan jumlah kes kematian terkini sebanyak 5,108 kes.
Ketua Pengarah Kesihatan, Tan Sri Dr. Noor Hisham Abdullah berkata, angka kes aktif juga terus meningkat kepada 62,844 kes termasuk 905 kes sedang dirawat di Unit Rawatan Rapi dan 455 kes memerlukan bantuan pernafasan.
“Sebanyak 6,437 kes baharu dilaporkan dengan 14 kes adalah kes import, manakala jumlah keseluruhan kes Covid-19 sebanyak 745,703 kes.
“Kes sembuh pula sebanyak 5,298 kes dan jumlah kumulatif kes sembuh sepenuhnya daripada Covid-19 sebanyak 677,751 kes,” katanya pada ciapan Twitter beliau di sini hari ini. -K! ONLINE


APMM tahan kapal tangki bersauh tanpa kebenaran
Oleh SAFINA RAMLI

29 Jun 2021, 6:55 pm
GEORGE TOWN – Maritim Malaysia (APMM) Pulau Pinang menahan sebuah kapal tangki yang disyaki bersauh tanpa kebenaran di perairan negeri ini semalam.
Pengarahnya, Kepten Maritim Abd. Razak Mohamed berkata, penahanan kapal tangki yang berdaftar di Hong Kong itu adalah hasil maklumat pengesanan yang diterima daripada pesawat Tentera Udara Diraja Malaysia (TUDM) semasa menjalankan rondaan udara di sepanjang perairan Selat Melaka.
Katanya, sebaik maklumat diterima, Kapal Maritim (KM) BURAU yang ketika itu melaksanakan rondaan Op Pertiwi diarahkan ke lokasi di kedudukan kira-kira 105 kilometer barat daya Pulau Kendi pada pukul 12 tengah hari.
“Semasa pemeriksaan, nakhoda kapal enggan memberikan kerjasama, malah cuba melengah-lengahkan pemeriksaan serta melakukan provokasi ketika cuba diperiksa dan ditahan.
“Kapal tersebut dikatakan dalam perjalanan dari Terminal Fateh, Emiriah Arab Bersatu menuju ke Singapura,” katanya di sini hari ini.
Menurutnya, hasil pemeriksaan mendapati kapal tersebut dikendalikan 27 kru termasuk nakhoda yang terdiri dari warga Korea Selatan, Filipina dan China.

“Kesemuanya memiliki dokumen pengenalan diri yang sah, namun nakhoda gagal mengemukakan sebarang dokumen kebenaran bersauh serta gagal memaklumkan ketibaan di perairan Malaysia,” katanya lagi.
Tambahnya, kes itu disiasat di bawah Seksyen 491B(l) Ordinan Perkapalan Saudagar 1952 iaitu bersauh tanpa kebenaran Pengarah Laut Malaysia dan Seksyen 186 Kanun Keseksaan kerana menghalang tugas penjawat awam. – K! ONLINE


Ya, itu Aliff semasa zaman jahiliah dia – Bella Astillah
Oleh HANISAH SELAMAT

29 Jun 2021, 6:25 pm
PETALING JAYA – “Itu zaman jahiliah dia, ketika itu dia mungkin buta hati.”
Itu pengakuan Bella Astilah, 27, berhubung sebuah video memaparkan kelakuan tidak senonoh seorang lelaki di dalam bilik sambil menunjukkan bahagian kemaluan sebagaimana didakwa netizen persis suaminya, Aliff Aziz.
Pemilik nama sebenar Dayang Nabellah Awang Astillah itu bagaimanapun tidak mahu mempedulikan sejarah lampau, waima apa pun yang telah dilakukan oleh suaminya sebelum ini.
Ibu kepada sepasang cahaya mata itu juga yakin, video berkenaan mungkin dirakamkan ketika Aliff masih jahil tentang agama.
“Apa apa pun yang sudah jadi di masa lepas saya tak nak tahu dan tak nak tengok. Itu zaman jahiliah dia, pada masa itu hati dia mungkin buta,” jawab Bella menerusi pesanan Whatapps kepada Kosmo! Online.
Umum tahu, Bella dan Aliff kembali bersatu pada Disember tahun setelah dua tahun lelaki penuh sensasi itu tersangkut di Singapura ekoran pelbagai kontroversi dan pertuduhan di mahkamah.

Mempertahankan segala cemuhan dan penghinaan netizen terhadap penyanyi lagu Sayang Sayang itu, kata Bella, Aliff kini sedang mencuba yang terbaik untuk perlahan-lahan berubah ke arah kebaikan, namun dalam masa sama, masih ada yang ingin menjatuhkan semula namanya.
“Sekarang dia sedang mencuba yang terbaik untuk berubah ke arah kebaikan secara perlahan-lahan tetapi masih ada yang ingin menjatuhkannya. Barangkali ada pihak tidak senang dengan kebahagian dan perubahan yang sedang dilalui Aliff sehingga sanggup berbuat sedemikian,” kata Bella.
Terdahulu sejak Sabtu lalu, laman sosial Twitter kecoh dengan penyebaran dua video yang memperlihatkan aksi tidak senonoh seorang lelaki mirip penyanyi kelahiran Singapura itu.
Bella yang juga kakak kepada penyanyi Didi Astillah itu mengesahkan, benar lelaki dalam video berkenaan ialah suaminya. Dia bagaimanapun menegaskan akan sentiasa memberikan sokongan padu terhadap masa depan suaminya.
“Sekarang apa yang jauh lebih penting kepada saya dan keluarga adalah dengan terus mendoakan serta memberikan sokongan 100 peratus terhadapnya,” katanya lagi.
Ditanya tentang keadaan dirinya, Bella memaklumkan dia kurang sihat dan telah dinasihatkan doktor supaya mendapatkan rehat sekurang-kurangnya dua minggu untuk kembali sihat seperti sediakala.
Bagaimanapun, penyanyi lagu Tenang itu enggan menyatakan masalah kesihatan yang dihadapinya.
Untuk rekod, Bella berkahwin dengan aktor yang terkenal menerusi drama Halalkan Hati Yang Ku Curi itu sejak 9 September 2016 dan dikurniakan dua cahaya mata, Muhammad Ayden Adrian, 3, dan Ara Adreanna, setahun. Mereka juga pernah bercerai pada 16 Mei 2019 selepas Aliff beberapa kali ‘ditangkap’ curang tetapi kembali rujuk ketika Bella masih dalam tempoh edah. – K! ONLINE


Vaksin Pfizer, Moderna beri perlindungan seumur hidup
Oleh ARINA CHE AZLAN

29 Jun 2021, 6:30 pm
WASHINGTON – Satu kajian baharu mendapati bahawa vaksin Covid-19 Pfizer dan Moderna mampu memberikan perlindungan seumur hidup kepada mereka yang pernah dijangkiti wabak tersebut, lapor akhbar Metro UK, kelmarin.
Menurut pasukan penyelidik  Universiti Washington, suntikan vaksin jenis mRNA itu  merangsang tindak balas imunisasi   yang dapat melindungi seseorang sehingga bertahun-tahun.
Mereka berkata, sel-sel yang mempunyai memori  terhadap virus Covid-19 ditemui pada  tulang sumsum manusia   lapan bulan selepas seseorang dijangkiti.
Selepas menyaksikan kajian  lain menunjukkan sel tersebut menjadi lebih kuat dalam tempoh  12 bulan selepas jangkitan, pasukan penyelidik itu merumuskan bahawa kekebalan terhadap koronavirus adalah untuk  seumur hidup jika bekas pesakit Covid-19  menerima vaksin Pfizer atau Moderna.
Ahli imunologi, Dr. Ali Ellebedy yang mengetuai kajian itu bagaimanapun tidak dapat membuat kesimpulan sama bagi mereka yang tidak pernah dijangkiti Covid-19.
Kajian itu merangkumi 41 mangsa Covid-19 yang telah divaksinasi sepenuhnya dengan Pfizer atau Moderna.

“Ini petanda  baik bahawa daya tahan melawan penyakit dapat bertahan begitu  lama selepas mendapat suntikan vaksin ini,” kata Ellebedy.
Penyelidikan yang diterbitkan dalam jurnal Nature itu bagaimanapun tidak memasukkan data tentang vaksin lain termasuk AstraZeneca.
Kajian ini dibuat susulan penyelidikan baharu mencadangkan campuran dos vaksin AstraZeneca dan Pfizer menghasilkan tindak balas imunisasi  yang tinggi terhadap koronavirus.
Kajian Com-COV yang dijalankan oleh University of Oxford,London mendapati tindakan menggunakan Pfizer diikuti oleh AstraZeneca atau sebaliknya akan menyebabkan kepekatan antibodi yang tinggi apabila dos diberikan selang empat minggu.
Ia juga menunjukkan bahawa mereka yang mendapat dua suntikan vaksin keluaran Oxford itu menghasilkan antibodi lebih tinggi jika diberi penggalak berbeza.
Walau bagaimanapun, perlu diingat bahawa lebih banyak antibodi tidak membawa maksud lebih banyak perlindungan yang diperoleh terhadap virus. – Agensi


UMNO tangguh pemilihan selama 18 bulan
Oleh AHMAD SHAHERMAN SHAMSURI

29 Jun 2021, 5:50 pm
PETALING JAYA – Majlis Kerja Tertinggi (MKT) UMNO telah bersetuju agar pemilihan jawatan di semua peringkat termasuk cawangan dan bahagian ditangguhkan selama 18 bulan bermula esok.
Setiausaha Agungnya, Datuk Seri Ahmad Maslan berkata, keputusan ini adalah selaras dengan Perlembagaan UMNO Fasal 10.16 iaitu MKT berhak menangguhkan pemilihan di semua peringkat termasuk bahagian dan cawangan.
Katanya, penangguhan ini tidak boleh lebih daripada 18 bulan dari tarikh pemilihan yang sepatutnya diadakan.
“Esok genap tempoh tiga tahun pemilihan UMNO, sepatutnya dalam keadaan biasa perlu membuat pemilihan semula.
“Namun, mesyuarat MKT sebelum ini menetapkan agar UMNO merujuk kepada Majlis Keselamatan Negara (MKN) dan Jabatan Pendaftaran Pertubuhan Malaysia (RoS) bagi mendapatkan panduan kerana negara dan rakyat sedang menghadapi pandemik Covid-19,” katanya dalam satu kenyataan di sini hari ini.
Mengulas lanjut, Ahmad berkata, beliau sendiri telah menemui dan menulis surat kepada Ketua Pengarah MKN, Ketua Pengarah KKM dan Ketua Pengarah RoS.

Jelas beliau, intipati surat jawapan daripada KKM dan MKN mencadangkan agar mesyuarat dan pemilihan UMNO dibuat secara online.
“UMNO tidak pernah melaksanakan mesyuarat dan persidangan secara online di semua peringkat. Kita khuatir jika berlaku kesilapan teknikal yang tinggi serta kesukaran mendapatkan liputan internet di luar bandar,”ujarnya. – K! ONLINE


Didenda RM2,500 miliki senapang buatan sendiri untuk memancing
Oleh NUZULSHAM SHAMSUDDIN

29 Jun 2021, 4:57 pm
SELAYANG – Gara-gara memiliki senapang buatan sendiri yang dibuat untuk memancing ikan, seorang juruteknik penghawa dingin didenda RM2,500 oleh Mahkamah Majistret di sini hari ini.
Majistret Nur Hafizah Rajuni menjatuhkan hukuman denda itu terhadap Muhammad Hazari Hassan Basri, 39, selepas tertuduh mengaku bersalah atas pertuduhan yang disabitkan ke atasnya.
Sekiranya jumlah denda itu gagal dibayar, tertuduh boleh dipenjara selama tiga bulan dan dia membayar jumlah denda berkenaan.
Mengikut pertuduhan, Muhammad Hazari didapati dalam milikannya selaras senapang buatan sendiri berukuran panjang lebih kurang 43 sentimeter, pemegang kayu berwarna coklat, laras aluminium dan peluru sebatang besi berukuran 30 sentimeter di hujung besi yang telah diubah suai menjadi tajam.
Kesalahan itu dilakukan di Jalan Besar Selayang Height Gombak di sini pukul 7.30 petang pada 25 Jun lalu yang didakwa di bawah Seksyen 36(1) Akta Senjata yang memperuntukkan penjara maksimum setahun atau denda RM5,000 atau kedua-duanya.
Terdahulu, tertuduh yang diwakili peguam D. Jaymurugan memohon mahkamah mengenakan hukuman ringan dengan alasan senapang tiruan yang dimiliki tertuduh adalah tujuan untuk memancing (menembak ikan).

Bagaimanapun, Timbalan Pendakwa Raya, Khairunnisak Hassni memohon mahkamah menjatuhkan hukuman setimpal berbentuk pengajaran terhadap tertuduh.- K! ONLINE


Alam Flora agih 1,100 Pek Prihatin
Oleh ZULKIFLI MANZOR

29 Jun 2021, 5:06 pm
PETALING JAYA – Syarikat pengurusan sisa pepejal, Alam Flora Sdn. Bhd. (Alam Flora) mengedarkan kira-kira 1,100 Pek Prihatin kepada petugas barisan hadapan bermula hari ini sehingga 15 Julai depan.
Ketua Pegawai Eksekutif Alam Flora, Datuk Mohd. Zain Hassan berkata, Pek Prihatin itu diberi di beberapa lokasi Pusat Pemberian Vaksin (PPV), Covid-19 Assessment Centre (CAC) dan Pusat Khidmat Gelandangan di Kuala Lumpur dan Selangor.
“Sebagai sebahagian daripada program tanggungjawab sosial korporat (CSR) syarikat, pek-pek ini mengandungi set hidangan di dalam bekas makanan guna semula serta set sanitasi tangan dan lencana Alam Flora Prihatin.
“Barisan hadapan menghadapi kekangan mendapatkan serta membeli bekalan makanan ketika bertugas sehingga ada meminta ahli keluarga menghantar makanan yang mungkin berisiko,” katanya dalam satu kenyataan hari ini.
Mohd. Zain berkata, Alam Flora seperti juga barisan hadapan lain sudah lebih setahun menghadapi pelbagai cabaran dan risiko dalam melaksanakan tugas.
Bagaimanapun, katanya, ia tidak pernah sama sekali melunturkan semangat mereka untuk memberi perkhidmatan terbaik.

“Sebagai menghargai mereka, ini sumbangan kami bagi memberi pengiktirafan atas pengorbanan tidak berbelah bahagi mereka,” katanya. – K! ONLINE


4 pelajar terkena renjatan kilat ketika PdPR
Oleh NOOR HAYATI MAMAT

29 Jun 2021, 5:32 pm
HULU TERENGGANU – Lima sekeluarga termasuk dua kanak-kanak terpaksa dikejarkan ke hospital selepas terkena renjatan kilat sewaktu berada di dapur rumah mereka di Kampung Kuala Por di sini semalam.
Dalam kejadian kira-kira pukul 4 petang itu, Suhasniza Sahaimi, 39, sedang memasak, manakala tiga anaknya berusia tujuh, 10 dan 17, tahun pula sedang mengulang kaji pelajaran bersama sepupu mereka berumur 16 tahun.
Menurut Suhasniza, kejadian kilat menyambar mereka berlaku dalam sekelip mata menyebabkan dia tiba-tiba jatuh terduduk dan mengalami kekejangan badan sementara sudip besi yang sedang dipegangnya tercampak.
“Sewaktu kejadian, hujan gerimis di luar rumah dan tiada pula terdengar bunyi guruh. Begitupun, jiran-jiran kemudian memberitahu mereka ternampak cahaya kilat melintasi rumah kami pada ketika itu.
“Anak-anak dan sepupu mereka pula sedang buat kerja sekolah dengan beberapa telefon pintar berada di atas meja memandangkan mereka belajar secara Pengajaran dan Pembelajaran di Rumah (PdPR),” katanya ketika ditemui Kosmo! di Kampung Por di sini hari ini.
Suhasniza berkata, biarpun mengalami kekejangan badan, dia tetap menggagahkan diri untuk bangun setelah mendengar anak-anaknya menangis kesakitan sebelum menghubungi ahli keluarga yang tinggal berhampiran untuk meminta pertolongan.

Tambah merisaukannya, anak bongsunya, Muhammad Zafran Rayqal Mohd. Zammil mengalami muntah-muntah akibat terkena renjatan kilat berkenaan.
“Kami berlima dihantar ahli keluarga yang tinggal bersebelahan ke Hospital Hulu Terengganu di sini tidak lama kemudian untuk mendapatkan rawatan.
“Saya dan anak saudara saya yang berusia 16 tahun telah dibenarkan keluar wad tidak lama kemudian, tetapi tiga anak saya telah dirujuk ke Hospital Sultanah Nur Zahirah, Kuala Terengganu dan kini mereka dijaga suami saya, Mohd. Zammil Zakaria, 41,” katanya. – K! ONLINE


Anak Beckham beli banglo RM43 juta
Oleh ARINA CHE AZLAN

29 Jun 2021, 5:00 pm
BEVERLY HILLS – Selebriti dan model terkenal, Brooklyn Beckham dilaporkan membeli sebuah rumah agam berharga £7.5 juta (RM43 juta) sebagai kediaman  pertama bersama tunangnya , Nicola Peltz di Beverly Hills, California, lapor akhbar The Sun, semalam.
Banglo yang terletak di kawasan perumahan mewah di  California itu memiliki lima bilik tidur dan lengkap dengan bilik yoga, gimnasium, sauna di samping pemandangan yang menakjubkan.
Ternyata pasangan muda itu  tidak berdepan masalah dengan harga rumah tersebut, malah mereka dilaporkan membayar  AS$1 juta (RM4 juta) berbanding  berbanding harga  pasaran.
Rumah agam milik anak sulung Beckham, Brooklyn bersama tunangnya di Beverly Hills. – Anthony Barcelo
Anak sulung legenda bola sepak England, David Beckham dan bekas anggota kumpulan Spice Girls,  Victoria Posh itu dianggarkan mempunyai kekayaan sekitar £335 juta (RM1.926 bilion).
Sementara itu, ayah Peltz yang merupakan pelabur dan ahli perniagaan tersohor, Nelson Peltz, mempunyai aset berjumlah  AS$1.3bilion (RM5.3 bilion).
Kediaman itu dilaporkan terletak berdekatan dengan rumah keluarga Brooklyn ketika Beckham bermain untuk pasukan bola sepak LA Galaxy.

Ejen harta tanah tempatan menggambarkan hartanah itu memiliki feng shui seimbang menurut kepercayaan masyarakat Cina. – Agensi


11 pemandu e-hailing ditahan tipu pelanggan
Oleh ISWAN SHAFIQ ISA

29 Jun 2021, 4:52 pm
SEBERANG PERAI – Seramai 11 pemandu kenderaan e-hailing ditahan kerana tidak menggunakan aplikasi semasa operasi khas oleh Jabatan Pengangkutan Jalan (JPJ) di sini selama dua hari bermula semalam.
Pengarah JPJ negeri, Adenan Md. Isa berkata, penahanan itu dibuat susulan aduan daripada pengguna khususnya penerima vaksin dan pesakit yang tamat menjalani tempoh kuarantin di Pusat Kuarantin Rawatan Covid-19 (PKRC) di Jawi, Nibong Tebal di sini.
Menurutnya, selain aduan daripada penerima vaksin dan pesakit tersebut, operasi itu juga dibuat susulan terdapat aduan berlakunya pergaduhan dalam kalangan pemandu terbabit di hadapan PKRC kerana berebut penumpang.
“Sebagai contoh, pemandu ini akan menghidupkan aplikasi e-hailing, namun tidak menggunakannya.
“Jadi, jika dalam aplikasi telah menetapkan kadar tambang untuk satu perjalanan adalah RM52, pemandu ini akan mengenakan bayaran sebanyak RM72 yang pastinya jauh lebih mahal daripada tambang asal,” ujar beliau kepada pemberita hari ini.
Katanya, pemandu terbabit dipercayai menyasarkan penumpang warga asing termasuk dari Indonesia dan Bangladesh serta penumpang yang tidak dijemput untuk pulang sebaik sahaja keluar dari PKRC.

Kes itu disiasat di bawah Seksyen 12(5)(d) Akta Pengangkutan Awam Darat 2010. – K! ONLINE


Individu bekerja sendiri perlu ‘surat’ pergerakan baharu
29 Jun 2021, 5:14 pm
KUALA LUMPUR – Polis Diraja Malaysia (PDRM) mengingatkan individu yang bekerja sendiri agar mengemukakan permohonan pergerakan secara ‘one off’ yang baharu selepas tempohnya tamat, semalam.
Ketua Polis Negara (KPN), Datuk Seri Acryl Sani Abdullah Sani berkata, ia harus dilakukan susulan permohonan pergerakan secara ‘one off’ yang tamat semalam telah dilanjutkan secara automatik sehingga 7 Julai depan.
“Bagi pergerakan selepas 7 Julai, di bawah Fasa 1 Pelan Pemulihan Negara (PPN), mereka yang bekerja sendiri seperti tukang paip penyelenggara atau penjaja tepi jalan yang tiada majikan perlu mengemukakan permohonan pergerakan baharu.
“Kelulusan pergerakan akan diberi dalam tempoh 14 hari,” ujarnya dalam satu kenyataan hari ini.
Beliau menasihati orang ramai agar mematuhi prosedur operasi standard (SOP) yang telah ditetapkan ketika berurusan di balai polis.
“PDRM juga menyeru orang ramai untuk bersama-sama memainkan peranan dalam usaha kerajaan melandaikan keluk penularan wabak Covid-19,” ujarnya. – K! ONLINE


Doa lima beradik harap bapa ‘ditidurkan’ cepat sembuh
Oleh ROSLIZA MOHAMED

29 Jun 2021, 5:25 pm
KOTA BHARU – Lima beradik amat berharap bapa mereka yang disahkan positif Covid-19 sejak sebulan lalu dapat sembuh seperti sedia kala dan pulang ke rumah secepat mungkin.
Mereka sudah puas berendam air mata selepas bapa, Roslan Abdul Aziz, 45, yang terpaksa ditidurkan ketika dirawat di Unit Rawatan Rapi (ICU), Hospital Raja Perempuan Zainab II (HRPZ II) sejak lebih sebulan lalu.
Anak sulung, Muhammad Alif ,15, berkata, sebelum ini, dia bersama ibu, bapa dan empat orang adik-adiknya didapati positif Covid-19 sebelum mereka ditempatkan di Pusat Kuarantin dan Rawatan Covid-19 (PKRC) Berisiko Rendah di Panji serta Pusat Tarbiah Islamiah Kelantan (Putik), Pengkalan Chepa di sini.
Katanya, selepas seminggu, enam orang ahli keluarga telah dibenarkan pulang untuk menjalani baki tempoh kuarantin di rumah di Kampung Baru, Bachok.
“Bagaimanapun, bapa kami tidak dibenarkan keluar kerana berada dalam keadaan kritikal dan telah ditidurkan di HRPZ II. Kali terakhir kami bertemu mata pada 18 Mei lalu menerusi panggilan video.
“Ketika itu, dia sempat berpesan kepada saya agar menjaga empat lagi adik-adik. Ayah yang menghidap angin ahmar berada dalam keadaan separuh sedar, namun kini dilaporkan stabil,” katanya ketika ditemui pemberita di rumah ibu saudaranya di Kampung Cherang di sini hari ini.

Menurut, Muhammad Alif, ibunya, Suhaila Zainuddin, 43, sering berulang-alik ke HRPZ II untuk memantau keadaan bapa yang bekerja sebagai pengawal keselamatan dari luar wad.
Katanya, selain itu, ibu juga merupakan suri rumah sepenuh masa dan keadaan ketika ini menyebabkan keluarganya tiada sebarang punca pendapatan. – K! ONLINE


Pintas Utama beri 1,000 vaksin untuk pekerja, keluarga
Oleh MOHD RIDZAUDDIN ROSLAN

29 Jun 2021, 5:19 pm
PETALING JAYA- Pintas Utama terus mempergiatkan usaha memastikan lebih ramai rakyat menerima vaksin Covid-19 dengan memberikan sebanyak 1,000 dos kepada kakitangan mereka dan ahli keluarga terlibat.
Ketua Pegawai Eksekutif Pintas Utama, Datuk Ir. Marhalim Mohamed berkata, program vaksinasi melalui Selangkah Vax itu turut bertujuan membantu kerajaan dalam mencapai imuniti kelompok pada tahun ini.
“Pemberian vaksin pertama pada kakitangan dan ahli keluarga bermula pada hari ini, manakala dos kedua dijangka lengkap pada pertengahan Julai.
“Oleh itu, pemberian vaksin terbabit menunjukkan syarikat begitu prihatin terhadap kakitangan yang berdepan dengan risiko jangkitan Covid-19 sewaktu datang bekerja,” katanya dalam satu kenyataan di sini tadi.
Katanya, pemberian vaksin itu juga merupakan satu langkah proaktif pihaknya yang menitikberatkan aspek kesihatan dan keselamatan kakitangan yang berada di pejabat serta tapak projek.
“Industri pembinaan turut terjejas berikutan Covid-19, jadi pemberian vaksin itu merupakan inisiatif membaik pulih industri serta membantu menaikkan semula ekonomi negara.

“Kami turut menggariskan prosedur operasi standard yang ketat sepanjang beroperasi bagi mengurangkan kebolehjangkitan Covid-19 dalam kalangan kakitangan,” jelasnya.
Katanya, pihaknya merupakan sebahagian daripada sektor ekonomi perlu dan perkhidmatan penting yang menjalankan tugas menyelenggara cerun-cerun di Semenanjung Malaysia. – K! ONLINE


KWP bincang isu kesihatan mental warga Wilayah Persekutuan
Oleh MOHD. HUSNI MOHD. NOOR

29 Jun 2021, 5:07 pm
PUTRAJAYA – Kementerian Wilayah Persekutuan (KWP) akan mengadakan mesyuarat secara maya bersama Pengerusi Majlis Perwakilan Penduduk (MPP) peringkat zon dan sub-zon esok bagi menangani isu kesihatan mental dalam kalangan warga Wilayah Persekutuan.
Menterinya, Tan Sri Annuar Musa berkata, perbincangan itu penting bagi menggerakkan tindakan segera untuk membantu mereka yang berdepan tekanan dan masalah kesihatan mental.
Beliau berkata, KWP memandang serius masalah kesihatan mental yang berlaku dalam masyarakat terutamanya di Wilayah Persekutuan pada masa ini.
“Atas kesedaran ini KWP berhasrat untuk mengenal pasti lebih awal golongan yang memerlukan bantuan dan sokongan emosi.
“Seterusnya, kami juga akan menggerakkan pelbagai inisiatif dan tindakan segera melalui kerjasama semua pihak terutama pemimpin-pemimpin masyarakat setempat,” katanya menerusi satu kenyataan hari ini.
Katanya, isu kesihatan mental dalam kalangan anggota masyarakat, terutama di bandar mesti ditangani segera dan secara bersama oleh kerajaan.

Annuar berkata, beliau menyeru semua pihak supaya meningkatkan kesiapsiagaan untuk secara proaktif membantu rakyat yang tertekan dengan menghulurkan bantuan sewajarnya.
“KWP akan menambah saluran dan program yang boleh membantu golongan berkenaan dan pengumuman mengenainya akan dibuat dalam masa terdekat,” katanya.
Katanya, peruntukan RM300,000 diumumkan menerusi Pakej Perlindungan Rakyat dan Pemulihan Ekonomi (PEMULIH) juga akan diselaraskan dengan baik. -K! ONLINE


Lelaki bogel didenda selepas sesat dikejar rusa
Oleh KOSMO!

29 Jun 2021, 5:30 pm
SYDNEY, AUSTRALIA – Dua lelaki di Australia melalui hari yang malang apabila mereka tersesat di hutan dalam keadaan bogel selepas dikejar seekor rusa sebelum didenda kerana melanggar sekatan Covid-19, lapor portal berita NDTV kelmarin.
Polis berkata, mereka sedang berjemur di tepi sebuah pantai terpencil di selatan Sydney pada minggu ini sebelum lari lintang-pukang ke dalam hutan di Taman Negara Diraja apabila dikejar seekor rusa yang muncul secara tiba-tiba.
Polis dan perkhidmatan kecemasan kemudian melancarkan operasi mencari dan menyelamat di darat dan udara selepas kedua-dua lelaki itu menghubungi pihak berkuasa kerana sesat hingga waktu malam.
Hasil pencarian menemui seorang lelaki berumur 30 tahun dalam keadaan berbogel bersama sebuah beg galas di satu lokasi trek pejalan kaki.
Seorang lagi lelaki yang berumur 49 tahun dijumpai tidak lama kemudian dalam keadaan separuh bogel.
“Sukar untuk menguatkuasakan undang-undang terhadap orang bodoh.

“Apabila mereka meletakkan orang lain dalam bahaya dengan bertindak keluar rumah tanpa alasan kukuh, dan kemudian sesat di dalam hutan sekali gus mengganggu operasi kesihatan pihak berkuasa, saya rasa mereka patut berasa malu,” kata  Pesuruhjaya Polis Negeri New South Wales, Mick Fuller.
Kedua-dua lelaki tersebut didenda sebanyak AS$760 (RM3,156) kerana melanggar arahan duduk di rumah dengan bertindak keluar dari bandar Sydney yang ketika ini dikenakan perintah berkurung koronavirus.
Mereka ialah antara 40 individu yang didenda kerana melanggar peraturan kesihatan di New South Wales pada Ahad lepas, kata polis. – AGENSI


Bergantung nelayan asing punca perairan sering diceroboh
Oleh MOHD AZLI ADLAN

29 Jun 2021, 4:33 pm
KUALA TERENGGANU – Pengusaha nelayan laut dalam di negara ini disaran agar mengurangkan pergantungan terhadap nelayan asing bagi mengatasi isu pencerobohan perairan negara yang sudah berlarutan sekian lama.
Menteri Dalam Negeri, Datuk Hamzah Zainuddin berkata, pergantungan terhadap nelayan asing bagi kelas laut dalam amat tinggi sehingga 90 peratus terutama di Pantai Timur.
“Kita sebagai warga negara dapat permit daripada Jabatan Perikanan, tetapi awak-awak hampir 90 peratus dari Vietnam.
“Risikan APMM (Maritim Malaysia) hanya sebahagian ikan (yang ditangkap) dibawa balik (ke jeti pendaratan), tetapi kebanyakannya di jual di tengah laut,” katanya katanya pada sidang akhbar di Pejabat Maritim Terengganu di sini hari ini.
Terdahulu beliau memeriksa penahanan terbaharu 11 nelayan Vietnam yang ditangkap pada kedudukan 123 batu nautika dari perairan Kuala Terengganu melibatkan nilai rampasan hampir RM1.5 juta.
Hamzah berkata, nilai kerugian negara berikutan hasil laut dicuri nelayan Vietnam pada tahun lalu sahaja dianggarkan kira-kira RM4 bilion.

“Kita tidak akan biarkan negara terus kerugian kehilangan hasil laut yang dicuri (nelayan asing). Operasi bersepadu melibatkan semua agensi keselamatan dan penguatkuasaan negara akan terus digerakkan untuk terus membendung pencerobohan ini,” katanya.
Kosmo! 24 Jun lalu melaporkan APMM mendedahkan ratusan bot nelayan Vietnam sedia menunggu di sempadan perairan antarabangsa untuk memasuki laut negara bagi mengaut hasil laut berkualiti tinggi milik Malaysia. – K! ONLINE


Polis siasat Ahli Parlimen Batu Pahat ‘berpesta’ durian di dusun
Oleh NUR ALINA HASSAN

29 Jun 2021, 4:15 pm
BATU PAHAT – Polis akan menjalankan siasatan terhadap Ahli Parlimen Batu Pahat, Datuk Rashid Hasnon dan beberapa lagi individu yang didakwa melanggar prosedur operasi standard (SOP), baru-baru ini.
Ketua Polis Daerah Batu Pahat, Asisten Komisioner Ismail Dollah berkata, kertas siasatan sudah dibuka dan sehingga kini, video memaparkan aktiviti wakil rakyat itu tular dalam media sosial.
“Satu laporan polis sudah dibuat dan kertas siasatan sudah pun dibuka untuk menyiasat kejadian yang berlaku.
“Siasatan dijalankan di bawah Peraturan 18(1) Peraturan-peraturan Pencegahan dan Pengawalan Penyakit Berjangkit 2021,” katanya dalam satu kenyataan hari ini.
Justeru katanya, pihak polis akan memanggil Ahli Parlimen berkenaan dan mereka yang terlibat dalam video tersebut untuk membantu siasatan.
Pihak polis memohon orang ramai agar tidak membuat sebarang spekulasi yang boleh mengganggu siasatan.

Terdahulu, satu video berdurasi 14 saat tular di media sosial memaparkan wakil rakyat terbabit bersama individu lain sedang menikmati buah durian di sebuah dusun.
Perkara itu menimbulkan kemarahan netizen susulan negara kini sedang melaksanakan Sekatan Pergerakan Penuh yang mana segala aktiviti riadah secara terbuka adalah dilarang.-K! ONLINE


Hina Agong – NGO lapor polis
Oleh KHAIRULMIZAN YAHYA

29 Jun 2021, 4:29 pm
KUANTAN – Majlis Belia Negeri Pahang (MBNP) mengecam tindakan biadab pemilik akaun media sosial Twitter menggunakan nama @imnsfeaz yang didakwa menghina Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Timbalan Presiden MBNP, Nor Aliff Yaakob berkata, susulan itu pihaknya membuat laporan polis dan menggesa tindakan tegas dikenakan terhadap individu tidak bertanggungjawab itu.
“Pelaku terbabit telah menghina Ke bawah Duli Yang Maha Mulia Seri Paduka Baginda Yang Dipertuan Agong, Al-Sultan Abdullah Ri’ayatuddin Al-Mustafa Billah Shah bersama kaum kerabat baginda di dalam ciapannya.
“Kita berharap pihak yang terlibat dikenakan tindakan berdasarkan peruntukan di bawah Akta Hasutan dan Akta Suruhanjaya Komunikasi dan Multimedia,” katanya di sini hari ini.
Menurutnya, laporan polis dibuat di Ibu Pejabat Polis Daerah Kuantan, di sini, bersama tiga lagi pertubuhan bukan kerajaan (NGO) iaitu Majlis Belia Daerah Kuantan, Young Malaysia Movement dan Gerakan Belia 4B Malaysia Negeri Pahang.
Katanya, laporan polis itu dibuat bagi membolehkan pihak berkuasa megambil tindakan terhadap pelaku yang telah mengeluarkan ayat berunsur hasutan dan kecaman terhadap Al-Sultan Abdullah, Raja Permaisuri Agong, Tunku Hajah Azizah Aminah Maimunah Iskandariah dan Pemangku Raja Pahang, Tengku Mahkota Tengku Hassanal Ibrahim Alam Shah Ibni Al Sultan Abdullah Ri’ayatuddin Al-Mustafa Billah Shah.

Sementara itu, Nor Aliff berkata, mereka mengutuk sekeras-kerasnya sebarang bentuk penghinaan khususnya yang dilemparkan secara langsung kepada Institusi Raja.
“Tindakan pelaku adalah jelas bertujuan menghina dan menghasut rakyat agar membenci institusi raja merobohkan sistem raja berpelembagaan dan demokrasi berparlimen yang menjadi asas kepada penubuhan Persekutuan Malaysia,”ujarnya. – K! ONLINE


Kaca mata retro rebutan ramai
Oleh ZUBAIDAH IBRAHIM

29 Jun 2021, 4:20 pm
WALAUPUN kita semua tidak dapat melancong ke luar negara disebabkan dunia masih ‘berperang’ dengan pandemik Covid-19 pada masa ini, kerinduan itu sedikit terubat dengan adanya koleksi cermin mata yang diinspirasikan dari beberapa bandar raya ikonik dunia. Bandar raya itu ialah Marbella, Sepanyol; New York dan Los Angeles, Amerika Syarikat serta London, England. Koleksi itu menampilkan lapan pilihan dengan reka bentuk fesyen yang sangat bercita rasa tinggi untuk dipakai secara santai mahupun bergaya ranggi. Kesemua koleksi cermin mata MBB X Vogue…

Sila Log Masuk atau Langgan untuk membaca berita sepenuhnya


Lelaki cuba selamatkan kucing, bomba selamatkan lelaki dan kucing
Oleh KOSMO!

29 Jun 2021, 4:30 pm
TULSA, OKLAHOMA – Gara-gara ingin menyelamatkan kucing peliharaannya yang tersangkut di atas pokok, seorang lelaki terpaksa diselamatkan anggota bomba selepas dia mengalami nasib yang sama, lapor majalah  People semalam.
Dalam kejadian  baru-baru ini, lelaki itu tidak menyangka dahan tempat kucingnya bertenggek adalah begitu tinggi.
Selepas memanjat pokok itu, dia kemudiannya menghadapi kesukaran untuk turun ke bawah dengan selamat.
Susulan kejadian itu, Jabatan Bomba Tulsa menerima panggilan kecemasan yang mengatakan bahawa terdapat seorang lelaki dan seekor kucing tersangkut di atas sebatang pokok.
“Kami mendapati lelaki itu dan kucingnya berada pada kedudukan yang berbahaya dan tinggi dari tanah yang menyukarkannya untuk turun ke bawah.
“Kedua-duanya diselamatkan menggunakan tangga kren bagi memudahkan kerja menyelamat dijalankan,” kata Jabatan Bomba Tulsa dalam satu hantaran yang dimuat naik di Facebook.

Hantaran video tersebut memaparkan kerja menyelamat dilakukan dengan lelaki berkenaan dilihat perlahan-lahan  menuruni tangga  tersebut selain kucingnya diletakkan di dalam sebuah beg galas. – AGENSI


PATI lari masuk dusun durian
Oleh DIYANATUL ATIQAH ZAKARYA

29 Jun 2021, 4:40 pm
MELAKA – Taktik sekumpulan pendatang asing tanpa izin (PATI) bersembunyi di dusun durian bagi mengelak dicekup Jabatan Imigresen Malaysia (JIM) negeri gagal apabila kesemua mereka ditahan di Tanjung Minyak, di sini, awal pagi tadi.
Kesemua 35 PATI lelaki berusia antara 25 hingga 45 tahun itu dicekup dalam Ops Sapu yang dijalankan selama lima jam sehingga pukul 4 pagi tadi di sebuah tapak pembinaan di kawasan tersebut.
Timbalan Pengarah JIM negeri, K. Vishnutharan berkata, ketika serbuan dilakukan pukul 11 malam itu, beberapa PATI melarikan diri sejauh 250 meter dan menyorok di sebuah dusun durian berhampiran.
“Ketika serbuan dilakukan, ada yang melarikan ke dusun durian, tetapi kita berjaya menahan mereka dan memeriksa keseluruhan 171 pekerja asing di lokasi tersebut.
“Bagaimanapun, hanya 35 orang yang ditahan kerana melakukan pelbagai kesalahan di bawah akta Imigresen termasuk tidak mempunyai dokumen perjalanan yang sah,” katanya ketika dihubungi di sini, hari ini.
Vishnutharan berkata, mengikut pecahan, 18 yang ditahan adalah warga Bangladesh dan 17 warga Indonesia.

Katanya, kesemua PATI ditahan dibawa ke Pusat Kesihatan Daerah (PKD) bagi menjalani ujian saringan Covid-19 sebelum di hantar ke Depot Tahanan Imigresen Machap Umboo untuk tindakan lanjut.- K! ONLINE


Hampir sejuta pencarum hanya ada simpanan kurang RM5,000
Oleh AHMAD SHAHERMAN SHAMSURI

29 Jun 2021, 4:19 pm
PETALING JAYA – Kira-kira 900,000 pencarum Kumpulan Wang Simpanan Pekerja (KWSP) mempunyai simpanan kurang daripada RM5,000 dan perkara itu amat membimbangkan Kongres Kesatuan Sekerja Malaysia (MTUC).
Justeru, Setiausaha Agung Kongres Kesatuan Sekerja Malaysia (MTUC), Kamarul Baharin Mansor mendesak KWSP mencari kaedah bagi menambah simpanan pencarum bagi mengelakkan kesan jangka panjang kepada pencarum selepas pencen.
Tambahnya, perkara itu juga akan mewujudkan ‘krisis sosial pekerja pencen’ sekiranya ia tidak ditangani dari awal.
“MTUC akur kepada keputusan kerajaan untuk membenarkan pengeluaran simpanan pekerja dan berharap kerajaan akan bertanggungjawab ke atas pengeluaran sumber simpanan hari tua pekerja.
“Kerajaan perlu merangka pelan pemulihan simpanan dengan fokus menambah simpanan hari tua dengan sekurang-kurangnya menambah kembali atau mengantikan pengeluaran yang telah di buat dalam tempoh lima tahun akan datang,”katanya dalam satu kenyataan di sini hari ini.
Semalam, Perdana Menteri, Tan Sri Muhyiddin Yassin ketika pembentangan Pakej Perlindungan Rakyat dan Pemulihan Ekonomi (PEMULIH) telah memperkenalkan kemudahan pengeluaran baharu ahli KWSP iaitu i-Citra.

Menurut Muhyiddin, seramai 12.6 juta ahli KWSP boleh membuat pengeluaran sehingga RM5,000 dengan kadar bayaran tetap RM1,000 sebulan untuk tempoh lima bulan tertakluk kepada jumlah simpanan KWSP ahli.- K! ONLINE


Premis di 14 lot tapak kebakaran tayar akan dirobohkan
Oleh ABDUL RAZAK IDRIS

29 Jun 2021, 4:48 pm
KUALA LANGAT – Kesemua premis di 14 lot tanah berhampiran tapak kebakaran tayar di jeti Pulau Carey, Telok Panglima Garang akan dirobohkan dalam masa terdekat.
Pengerusi Jawatankuasa Tetap Pelancongan, Alam Sekitar, Teknologi Hijau serta Hal Ehwal Orang Asal Selangor, Hee Loy Sian berkata, perobohan itu akan dilakukan selepas kebakaran di lokasi tersebut berjaya dipadam sepenuhnya.
Katanya, hasil semakan turut mendapati, tujuh daripada lot itu telah bertukar status daripada pertanian kepada perindustrian, manakala selebihnya masih belum mendapat kelulusan Kebenaran Merancang (KM) daripada Majlis Perbandaran Kuala Langat (MPKL).
“Kita telah menyita 14 struktur binaan di lot tanah itu dan semakan mendapati lot-lot itu tidak mendapat KM kerana gagal membayar premium tanah berjumlah kira-kira RM1juta sebelum ini.
“Kesemua struktur binaan di 14 lot itu akan dirobohkan selepas kebakaran dipadamkan sepenuhnya nanti oleh Jabatan Bomba dan Penyelamat (JBPM) Selangor, “katanya kepada pemberita selepas meninjau kerja memadam kebakaran olah Jabatan Bomba dan Penyelamat Malaysia (JBPM) hari ini.
Loy Sian memberitahu, kawasan kebakaran itu merupakan tapak gudang bagi menyimpan tayar-tayar terpakai yang diimport dari Australia.

Ujarnya, tayar ini akan dijadikan bahan bakar untuk kilang-kilang kitar semula plastik dan simen di sekitar Langkawi.
“Justeru, kita meminta kerajaan Persekutuan untuk tidak membenarkan import barangan sebegini kerana banyak negara lain tidak menerimanya,” tegasnya.
Mengulas lanjut, beliau menjelaskan, Jabatan Alam Sekitar (JAS) juga akan mengambil tindakan di bawah Seksyen 29A Akta Kualiti Alam Sekeliling 1974 dan Seksyen 22(2) (b) Akta Kualiti Alam Sekeliling 1974.
“Kita juga akan mencadangkan kepada Pejabat Tanah dan Galian (PTG) Kuala Langat untuk mengeluarkan Borang 7A bagi merampas tanah ini,” katanya.
Kosmo! sebelum ini melaporkan sebanyak 2,000 tan metrik tayar terbakar sehingga menyebabkan pencemaran udara di Telok Panglima Garang pada Sabtu lalu.
Ekoran kebakaran itu telah mengundang rasa kurang senang dalam kalangan penduduk apabila mereka mendakwa terpaksa menghidu bau busuk dan asap sehingga mengalami sesak nafas. -K!ONLINE


Bantuan tak bermakna, Seniman gesa penggiat seni dibenarkan bekerja
Oleh MOHAMMAD SHAHEMY AZMI

29 Jun 2021, 4:32 pm
PETALING JAYA – Persatuan Seniman Malaysia (Seniman) menggesa agar industri kreatif dibenarkan untuk beroperasi semula demi kelangsungan hidup warga kerja industri kreatif.
Menerusi satu kenyataan kepada media hari ini, Seniman berkata, industri kreatif sudah tidak mampu lagi bertahan dan akan lumpuh sekiranya mereka tidak dibenarkan beroperasi pada Julai ini.
“Untuk pengetahuan pihak kerajaan, industri kreatif sudah tidak mampu lagi bertahan sekiranya kami tidak dibenarkan beroperasi dalam Julai 2021.
“Segala peruntukan yang diberikan kerajaan dalam pakej-pakej sebelum ini tidak bermakna sekiranya kami masih tidak dibenarkan beroperasi,” kata Seniman dalam satu kenyataan.
Dalam kenyataan itu menyebut, berdasarkan Pelan Pemulihan Negara (PNN), industri kreatif akan kembali beroperasi pada fasa ketiga nanti setelah kes-kes jangkitan Covid-19 berkurangan bawah nilai ambang 500 kes sehari.
“Warga kerja industri kreatif yang amat terkesan memandangkan 90 peratus daripada kami merupakan pekerja yang bekerja berdasarkan projek (job basis),” katanya.

Seniman juga berkata, pihaknya sedia mematuhi segala garis panduan dan prosedur operasi standard (SOP) yang telah diguna pakai ketika PKP 2.0 tanpa sebarang masalah jika dibenarkan untuk beroperasi.
Bahkan industri kreatif juga tidak pernah mencetuskan kluster-kluster yang melibatkan penggambaran setakat hari ini ekoran penggiat seni sentiasa patuh kepada SOP serta garis panduan yang ditetapkan Majlis Keselamatan Negara.
Pada masa sama, Seniman turut menyambut baik pengumuman oleh Perdana Menteri, Tan Sri Muhyiddin Yassin semalam berhubung pemberian Pakej Perlindungan Rakyat dan Pemulihan Ekonomi (Pemulih) dengan peruntukan sebanyak RM100 juta untuk industri seni dan kreatif negara.
Pihak Seniman juga berterima kasih atas keprihatinan kerajaan mendengar rintihan golongan anak seni yang amat terkesan dalam tempoh PNN.
Sehubungan itu, Seniman akan memantau pelaksanaan agihan peruntukan RM100 juta yang diumumkan Perdana Menteri untuk penggiat seni tanah air supaya bantuan itu sampai kepada mereka yang memerlukan, secara tidak langsung dapat meringankan beban penggiat seni yang masih tidak dibenarkan beroperasi sehingga hari ini. – K! ONLINE


Persatuan pengguna minta operasi kilang dihentikan
Oleh ZULKIFLI MANZOR

29 Jun 2021, 4:23 pm
PETALING JAYA – Persatuan Pengguna Melayu Malaysia (PPMM) meminta kerajaan menghentikan serta merta operasi kilang kecuali yang memperoses makanan.
Presidennya, Che Hassan Che Johan berkata, ia langkah terbaik membedung penularan jangkitan Covid-19 yang masih belum mengalami penurunan seperti diharapkan.
“Kes bunuh diri semakin hari semakin meningkat, perniagaan kecil hampir 80 peratus terkubur dan ramai jadi penganggur terutama dalam sektor pelancongan.
“Rakyat sudah penat berkurung dan ramai mengalami masalah mental,” dakwanya dalam satu kenyataan hari ini.
Che Hassan berkata, beliau yakin kes jangkitan Covid-19 di Selangor, Negeri Sembilan dan Johor berpunca daripada pekerja asing dalam sektor perkilangan.
Justeru, katanya, kerajaan perlu bertindak segera sebagai langkah jangka masa panjang kerana rakyat tidak mampu untuk bertahan lagi. – K! ONLINE


‘Nak berkhidmat tak perlu jam Hublot, Rolex’
Oleh MOHD. HAIKAL ISA

30 Jun 2021, 8:16 pm
PETALING JAYA – Melihat kepada situasi politik negara yang terumbang-ambing terutama apabila terus dihempap permasalahan pandemik Covid-19, pelakon berkaliber, Bront Palarae berpendapat, menjadi seorang wakil rakyat tidak perlu berlagak hidup terlalu mewah.
Kata pemilik nama lengkap, Nasrul Suhaimin Saifuddin itu, kalau benar ingin membantu rakyat, asalkan ada kehendak, ada daya fikir dan daya usaha, Insya-Allah ada jalan.
“Nak berkhidmat tak perlukan jam Hublot atau Rolex, kereta Vellfire, rumah agam dan rombongan konvoi motor beramai-ramai,” katanya menerusi satu ciapan Twitter hari ini.
TANGKAP layar ciapan Bront dalam Twitter.
Dalam pada itu, menerusi ciapan berasingan, Bront berpendapat, kerajaan hari ini gagal membantu rakyat juga kerana pembangkang lemah. Jadi, pilihan yang ada sekarang, cuma rakyat jaga rakyat.
“Cuma 13 ahli Parlimen bukan kerajaan bangun untuk tolak belanjawan 2021, undi belah bahagi tidak dapat dilakukan kerana ia memerlukan 15 ahli.
“Waktu parlimen buka, nak bangun pun berat punggung. Nak cukupkan 15 orang pun tak boleh, macam mana nak bela rakyat.

“Bagi side (pihak) rakyat, pangkah mana pun sama iaitu derita.” tulisnya.
Dalam perkembangan lain, Bront, 44, kini muncul dengan filem terbaharu berjudul Zombitopia yang ditayangkan di platform, Disney+ Hotstar.
Filem arahan Woo Ming Jin itu turut dibintangi Shaheizy Sam, Datin Elvina Mohamad dan Sharifah Amani. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ibu, anak ditahan jadi tauke jual air ketum
Oleh MOHAMAD FAIZAL HASHIM

30 Jun 2021, 8:16 pm
JOHOR BAHRU – Seorang ibu dan anak lelaki ditahan kerana memiliki 450 bungkus air ketum yang disimpan dalam tiga tong ais di rumahnya di kawasan setinggan Kampung Melayu Pandan, di sini semalam.
Ketua Polis Daerah Johor Bahru Selatan (JBS), Asisten Komisioner Mohd. Padzli Mohd. Zain berkata, dalam serbuan kira-kira pukul 2 petang itu, seorang wanita berusia 38 tahun ditahan bersama anaknya yang berusia 20 tahun.
Katanya, serbuan yang dibuat oleh bahagian Siasatan Jenayah Narkotik JBS turut merampas satu plastik hitam mengandungi daun ketum seberat 23 kilogram (kg), dua periuk besar, sebuah tong gas dan dapur gas.
“Nilai keseluruhan rampasan air ketum sebanyak 564 liter, 23 kg daun ketum serta perkakas memproses air ketum itu ialah RM6,980. Siasatan masih lagi dijalankan bagi mengetahui penglibatan ibu dan anak ini dalam kegiatan menjual air ketum.
“Hasil ujian saringan awal mendapati suspek lelaki positif dadah jenis methamphetamine manakala semakan rekod lampau mendapati suspek wanita itu mempunyai lima kesalahan lampau bagi kes narkotik,” katanya dalam kenyataan hari ini.
Beliau berkata, kedua-dua suspek ditahan reman selama tiga hari bermula hari ini sehingga Jumaat ini untuk siasatan lanjut di bawah Seksyen 30(3) Akta Racun 1952.

Jika disabit kesalahan, katanya, suspek boleh dipenjara tidak lebih empat tahun atau denda tidak lebih daripada RM10,000 atau kedua-duanya sekali. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Budak bercinta solat secara online
Oleh MOHD RASDAN AHMAD

30 Jun 2021, 9:53 pm
PETALING JAYA – Video berdurasi 20 saat yang tular di laman sosial sejak beberapa hari lalu mengenai pasangan remaja bercinta secara jarak jauh mengeletek hati warganet.
Video yang tidak dinyatakan lokasi sebenar itu menunjukkan pasangan remaja yang sedang bercinta menunaikan solat bersama secara dalam talian.
Paparan menunjukkan pasangan tersebut solat bersama dengan meletak telefon masing-masing di hadapan dengan membiarkan panggilan video dilakukan.
Pasangan tersebut turut bersalaman selepas sahaja selesai menunaikan solat.
Video itu berlatar belakang lagu tema telefilem terkenal dari Indonesia, Ketika Cinta Bertasbih nyanyian Melly Goslow.
Seorang netizen, Zainorhisyam berkata, pasangan ini akan membuatkan orang dewasa yang tidak mempunyai pasangan menyesal sepanjang hayat.

“Tengok pasangan budak ni romantik betul, siapa yang tiada pasangan lagi akan menyesal seumur hidup.
“Ini bukan Ketika Cinta Bertasbih ni, ini nak kena libas dengan tasbih koka kejap lagi ni,” jelasnya.
Seorang lagi netizen, Faizal Nazreen pula berkata, harap pasangan ini bahagia dan keimanan mereka berdua kekal ke akhir hayat.
“Tengok kepada keimanan mereka berdua, aku rasa sebak dada. Adakah ini cinta sejati yang manusia kejarkan selama ini,” katanya.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki patah pinggang terjun tingkat tiga
Oleh ISWAN SHAFIQ ISA

30 Jun 2021, 10:15 pm
SEBERANG PERAI – Seorang penganggur nyaris maut selepas terjun dari ruangan tangga di tingkat tiga sebuah bangunan di Taman Seri Janggus, Alma, Bukit Mertajam di sini ketika cuba melarikan diri daripada polis hari ini.
Dalam kejadian kira-kira pukul 1.30 petang itu, lelaki berusia 26 tahun tersebut bernasib baik apabila dia terjatuh di atas piring satelit televisyen di tingkat dua sebelum terhempas ke atas lantai di aras bawah.
Ketua Polis Daerah Seberang Perai Tengah, Asisten Komisioner Shafee Abd. Samad berkata, suspek sebelum itu dikesan dalam keadaan mencurigakan ketika polis pergi ke kawasan itu selepas menerima aduan berkaitan aktiviti penagihan dadah.
“Akibat kejadian itu, dia mengalami patah pinggang dan dikejarkan ke Hospital Bukit Mertajam. Pemeriksaan fizikal terhadap suspek pula menjumpai empat plastik berisi dadah disyaki syabu seberat 5.3 gram bernilai kira-kira RM530,” katanya kepada pemberita hari ini.
Beliau berkata, suspek yang memiliki 14 rekod jenayah lampau termasuk enam berkaitan dadah itu bagaimanapun negatif ujian saringan air kencing.
Menurutnya, kes disiasat di bawah Seksyen 39A(1) Akta Dadah Berbahaya 1952. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Keletah petugas barisan hadapan menghiburkan pesakit
Oleh IZZATUL ‘AIN AZMAN

30 Jun 2021, 9:57 pm
PETALING JAYA – Gelagat dua orang petugas barisan hadapan yang menari bersama seorang kanak-kanak lelaki di sebuah pusat kuarantin wabak Covid-19 menarik perhatian ramai pengguna media sosial dan tular di aplikasi TikTok sejak semalam.
Video yang dimuat naik pengguna bernama @ciklinnnemo memaparkan anak buahnya yang sedang kuarantin menari bersama dua orang petugas barisan hadapan yang sedang bertugas pada waktu itu.
Rata-rata pengguna aplikasi TikTok memuji tindakan para petugas barisan hadapan yang tidak jemu melayan kerenah pesakit walaupun masyarakat sedia maklum mengenai kepenatan mereka bertarung dengan wabak Covid-19 di negara ini.
“Kasihan budak itu. Semoga dia cepat sembuh dari penyakit Covid-19 ini. Tahniah dan terima kasih banyak-banyak kepada petugas barisan hadapan yang tidak jemu melayan pesakit walaupun penat,” kata @cikedon23121 di ruangan komen.
Pengguna bernama @st_1977 pula berkata: “Terbaiklah petugas barisan hadapan. Pandai mereka ambil hati anak-anak. Terima kasih kepada semua petugas barisan hadapan. Semoga dipermudahkan segala urusan mereka dan sihat sentiasa.”
“Kita sendiri nampak betapa kuatnya semua petugas barisan hadapan ini untuk menjaga kesihatan pesakit. Tetapi, kenapa masih ada yang tidak nampak kepenatan mereka? Saya cuma mahukan Perintah Kawalan Pergerakan (PKP) penuh,” kata pengguna bernama @anip2490.

Bagi @kaktierahman pula: “Ya Allah, semoga adik comel cepat sembuh ya dan terima kasih juga kepada semua petugas barisan hadapan yang merawat, menjaga dan menghiburkan pesakit tanpa rasa jemu.” – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki kurang siuman maut jatuh perigi
Oleh ZAKI SALLEH

30 Jun 2021, 9:42 pm
BATU KURAU – Seorang lelaki warga emas berusia 60-an ditemui meninggal dunia setelah terjatuh ke dalam perigi di Kampung Relang dekat sini petang tadi.
Mangsa yang juga kurang siuman ditemui oleh penduduk kampung sebelum bertindak menghubungi polis dan bomba.
Difahamkan, perigi tersebut yang terletak dalam kawasan bersemak di tepi jalan tidak lagi digunakan oleh penduduk kampung.
Pusat Gerakan Operasi Jabatan Bomba dan Penyelamat negeri Perak dalam satu kenyataan memberitahu, pihaknya menerima panggilan kecemasan pada pukul 5.39 petang.
Kata kenyataan itu, sepasukan tujuh angota bersama sebuah jentera dari Balai Bomba dan Penyelamat Batu Kurau diketuai PBK I Mohammad Hisham Osman kemudian dihantar ke lokasi kejadian.
“Pemeriksaan di tempat kejadian menemui seorang lelaki di dalam perigi yang dipenuhi air pada kedalaman kira-kira enam meter.

“Operasi membawa naik menggunakan sistem takal tali menyelamat, tangga dan pengusung bagi mengeluarkan mangsa dari dalam perigi setengah jam kemudian,” kata kenyataan tersebut.
Bagaimanapun, mangsa telah meninggal dunia selepas disahkan oleh pegawai perubatan dan diserahkan kepada polis untuk tindakan selanjutnya.
Operasi tamat sepenuhnya pada pukul 7.44 petang. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bayi lelaki ditinggalkan bawah rumah
Oleh IVAN AMIRUL

30 Jun 2021, 8:35 pm
LAHAD DATU – Bayi lelaki dipercayai baru lahir ditemui di bawah sebuah rumah di Kampung Dasar Baru di sini semalam.
Bayi lelaki yang bertali pusat itu ditemui dalam keadaan tertiarap di atas tanah berlumpur oleh pemilik rumah selepas terdengar bunyi tangisan selain anjing menyalak pada pukul 7.30 malam.
Ketua Polis Daerah Lahad Datu, Asisten Komisioner Rohan Shah Ahmad berkata, wanita berusia 27 tahun itu mendakwa dia bersama ahli keluarganya segera membawa bayi malang itu ke Hospital Lahad Datu untuk mendapatkan rawatan.
“Doktor tidak menolak kemungkinan bayi itu dilahirkan tiga atau empat jam sebelum ditemui.
“Bayi seberat satu kilogram itu dipercayai dilahirkan pramatang,” katanya dalam kenyataan di sini hari ini.
Rohan memberitahu, bayi tersebut dilaporkan tidak stabil dan ditempatkan di unit rawatan rapi (ICU) untuk pemantauan.

Siasatan dijalankan mengikut Seksyen 317 Kanun Keseksaan yang membawa hukuman penjara sehingga tujuh tahun atau denda atau kedua-duanya.
“Orang awam yang mempunyai maklumat berhubung penemuan bayi itu diminta menyalurkan kepada balai polis berhampiran bagi membantu siasatan,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Buang’ tiga negeri kes Covid-19 turun
Oleh AHMAD SHAHERMAN SHAMSURI

30 Jun 2021, 8:54 pm
PETALING JAYA – Mungkin marah atau bengang kes Covid-19 harian tidak menunjukkan tanda penurunan, ada individu sanggup ‘mengubah’ peta Semenanjung Malaysia dengan membuang beberapa negeri bagi mengurangkan kes.
Aksi ‘lucu’ tersebut dipaparkan dalam sebuah video di laman sosial TitTok yang dimuat naik individu dikenali sebagai @alin7006 sebelum ia tular di media sosial.
Menerusi klip video berdurasi 13 saat itu, antara negeri yang telah ‘dibuang’ dalam peta itu adalah Selangor, Kuala Lumpur dan daerah Seremban di Negeri Sembilan.
Ini kerana ketiga-tiga kawasan ini adalah penyumbang terbesar kes positif Covid-19 ketika ini.
Selepas ‘dibuang’ ketiga-tiga kawasan itu, kelihatan angka kes positif terus merudum ke bawah paras 2,745 kes sehari.
Susulan video itu, orang ramai amat menyokong langkah ‘membuang’ tiga kawasan itu buat sementara waktu dalam peta Semenanjung.

“Kalau betul kes dah kurang macam ini minggu depan dah boleh minta cuti, kemas barang dan balik kampung,” kata seorang pengguna dikenali sebagai @Muhammad79.
Pada masa sama, mereka yakin jika kerajaan membuat sesuatu seperti perintah berkurung sepenuhnya di ketiga-tiga negeri itu, pasti angka positif akan turun dengan mendadak. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tutup ‘cerita’ Olimpik dengan pingat – Mun Yee
Oleh MUHAMMAD ZUHAILY BADLISHAH

30 Jun 2021, 8:48 pm
PETALING JAYA – Penerjun berpengalaman negara, Leong Mun Yee bercadang menutup karier beraksi dalam Sukan Olimpik dengan membawa pulang pingat pada edisi 2020 di Tokyo, Jepun bermula 23 Julai hingga 8 Ogos ini.
Mun Yee berharap penganjuran kali ini mampu menjadi pengubat duka selepas pulang dengan tangan kosong dalam empat penyertaan terdahulu iaitu edisi 2000 di Sydney, Australia; 2004 di Athens, Greece; 2008 di Beijing, China dan 2012 di London.
“Sasaran utama saya setiap kali beraksi dalam mana-mana kejohanan termasuk Olimpik adalah meraih pingat. Ia bukan senang sebenarnya.
“Ini adalah Olimpik terakhir. Saya harap gandingan bersama Pandelela (Rinong) kali ini dapat memenangi pingat,” katanya pada sidang akhbar secara maya hari ini.
Mun Yee, 36, akan turun bersama Pandelela dalam acara 10 meter (m) platform seirama yang dijadualkan berlangsung di Pusat Akuatik Tokyo pada 27 Julai ini.
Sementara itu, jurulatih skuad terjun negara, Li Rui menjelaskan, persediaan anak-anak buahnya menghadapi Olimpik Tokyo kini berada pada tahap terbaik.

Beliau juga percaya Mun Yee dan Pandelela mampu menghadiahkan kalungan pingat buat kontinjen negara mengulangi pencapaian dilakukan Pandelela-Cheong Jun Hoong yang meraih pingat perak pada edisi 2016 di Rio de Janeiro, Brazil. – K! ONLINE


Dihubungi Permaisuri Agong, Elizad rasa macam bermimpi
Oleh MOHAMMAD SHAHEMY AZMI

30 Jun 2021, 9:58 pm
PETALING JAYA – Selepas menyifatkan kesedihannya seperti terubat dengan hadiah ‘pelangi’ dari Allah, pelakon dan penyampai radio Siti Elizad hari ini dianugerahkan kegembiraan berganda dan terasa seolah-olah bermimpi apabila dihubungi sendiri Raja Permaisuri Agong, Tunku Azizah Aminah Maimunah Iskandariah yang bertanyakan khabar tentang dirinya.
Elizad cukup terharu dengan kesudian Tuanku Permaisuri yang turut mengikuti kisah tular berhubung gelaran mandul yang dilemparkan kepadanya oleh seorang individu dalam media sosial baru-baru ini.
“Hari ini hari yang sangat menggembirakan hati saya. Menerima panggilan telefon daripada Kebawah Duli Yang Maha Mulia Tuanku Permaisuri Azizah yang bertanyakan keadaan saya.
“Tuanku Permaisuri terbaca kisah yang mengatakan saya ‘mandul’ tempoh hari. Perkara ini sangat menyentuh hati saya setelah mendapat panggilan telefon Permaisuri,” ujarnya.
Kata Elizad lagi, dia bagaikan tidak percaya apabila Permaisuri yang selama ini menjadi idolanya dalam perjalanan untuk melakukan kaedah In Vitro Fertilisation (IVF) sudi mencemarkan duli bertanyakan khabar tentang dirinya.
Berita berkaitan: Digelar mandul, Elizad buat laporan polis

“Terkejut. Semua ada. Rasa macam mimpi dapat bercakap dengan Tuanku Permaisuri yang saya sendiri jadikan idola dalam cerita perjalanan IVF saya.
“Sesungguhnya Tuanku Permaisuri sangatlah prihatin dengan kisah saya yang bukanlah siapa-siapa,” tulisnya.
Semasa dihubungi Tuanku Permaisuri, Elizad atau nama sebenarnya Siti Elizad Sharifuddin berkata, Tuanku Permaisuri turut menitipkan kata-kata semangat, bercerita sendiri tentang pengalamannya melakukan rawatan IVF sebanyak 17 kali yang menyakitkan.
Berita berkaitan: Rupa-rupanya Allah hendak bagi pelangi
Ketika ditemu bual Tuanku Permaisuri, Elizad tidak mampu menggambarkan kegembiraannya.
“Terlalu gembira dapat berbual dengan Permaisuri yang disayangi semua. Sungguh keibuan sifat Tuanku,” tulisnya dalam Instagram
Bahkan, Tuanku Permaisuri turut berkata bahawa dia menonton drama lakonan Elizad sebelum ini dan bertanyakan sama ada dia masih berlakon atau tidak.
“Sempat juga Tuanku beritahu bahawa dia menonton drama lakonan saya sebelum ini dan bertanyakan jika saya sudah tidak berlakon lagi
“Allahuakhbar. Terima kasih Tuanku Permaisuri. Ampun Tuanku,” katanya.
Terdahulu, selain digelar mandul, Elizad juga dihina dengan kata-kata kesat dan tidak solat oleh individu tidak dikenali berikutan belum dikurniakan zuriat sejak enam tahun mendirikan rumah tangga.
Rentetan daripada itu, dia bertindak membuat laporan polis di Balai Polis Bukit Jalil kerana tuduhan tersebut disifatkan telah melukakan hatinya sebagai seorang wanita dan isteri.
Sebelum ini, Elizad pernah menjalani proses rawatan kesuburan In vitro fertilisation (IVF) bagi mendapatkan cahaya mata pada September tahun lalu namun disahkan mengalami keguguran pada November.
Untuk rekod, Elizad mendirikan rumah tangga bersama Shamsul Baharin Rahman pada 11 Januari 2015. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Suntikan dos vaksin sejuta sehari mulai esok – Jokowi
Oleh KOSMO!

30 Jun 2021, 8:01 pm
JAKARTA – Presiden Indonesia, Joko Widodo atau Jokowi menegaskan republik itu perlu mencapai sasaran sejuta suntikan dos vaksin Covid-19 sehari mulai esok, lapor Kompas.com, hari ini.
Menurut Jokowi, setakat ini,  sebanyak 42 juta  dos vaksin sudah diedarkan kepada rakyat negara itu.
“Mulai esok, 1 Julai, tiada kompromi lagi. Kita perlu capai sejuta dos suntikan vaksin sehari dan dua juta dos suntikan sehari bermula Ogos.
“Hari ini, jumlah suntikan dos harian kita masih di tahap ratusan ribu maka sesuatu perlu dilakukan untuk mencapai sasaran kerajaan,” tegasnya.
Tambah beliau, sasaran itu tidak mustahil untuk dicapai dengan usaha sama semua pihak termasuk rakyat sendiri.
“Sebelum ini, kita berasa mustahil memberikan 300,000 dos suntikan vaksin sehari tetapi kita berjaya melakukannya.

“Malahan, kita berjaya memberikan lebih sejuta dos iaitu 1.3 juta pada Sabtu lepas maka sasaran untuk Julai dan Ogos boleh dicapai,” ujarnya.
Indonesia mensasarkan menyuntik vaksin kepada 71.7 juta penduduknya menjelang Disember tahun ini.
 Berdasarkan kedudukan dalam program imunisasi melibatkan 215 negara di dunia, republik itu berada di tangga ke-11. – Agensi


Kilang besi gaji PATI kena serbu
Oleh AHMAD SHAHERMAN SHAMSURI

30 Jun 2021, 7:33 pm
PETALING JAYA – Tindakan sebahagian warga asing menyorok di timbunan besi bagi melarikan diri daripada pihak berkuasa bagaimanapun gagal apabila mereka berjaya dicekup.
Taktik licik itu dikesan semasa serbuan Jabatan Imigresen (JIM) di sebuah kilang pelupusan besi di Meru, Klang.
Ketua Pengarah JIM, Datuk Khairul Dzaimee Daud berkata, hasil serbuan itu, pihaknya menahan seramai 229 warga asing yang sedang bekerja di kilang tersebut.
Operasi itu adalah salah satu siri Ops Patuh yang dijalankan secara bersepadu bersama agensi di bawah Kementerian Dalam Negeri (KDN) dan beberapa agensi berkaitan.
“Dalam operasi itu, kita menahan seramai 229 lelaki warga asing terdiri daripada 99 warga India, Bangladesh (88), Pakistan (33), Myanmar (5), Indonesia (3) dan seorang warga Nepal berusia 22 hingga 45 tahun.
“Selain tidak mematuhi prosedur operasi standard (SOP) Perintah Kawalan Pergerakan (PKP), kilang ini turut melakukan kesalahan menggunakan tenaga pendatang asing tanpa izin (PATI),” katanya dalam satu kenyataan di sini hari ini.

Menurut Khairul Dzaimee, kilang tersebut dikompaun RM10,000 oleh polis dan RM20,000 oleh Jabatan Tenaga Kerja (JTK) kerana gagal mematuhi SOP PKP.
Kesemua tahanan dibawa menjalani ujian saringan Covid-19 sebelum ditempatkan di Depot Imigresen Semenyih untuk siasatan lanjut.
Kes disiasat mengikut Akta Imigresen 1959/63, Akta Pasport 1966 dan Peraturan-Peraturan Imigresen 1963. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


MPS tarik lesen perniagaan kilang plastik
Oleh MUHD AFIQ AL-HAFIZ MAT YUSOF

30 Jun 2021, 7:39 pm
SELAYANG – Majlis Perbandaran Selayang (MPS) menarik lesen perniagaan sebuah kilang plastik di sekitar Sungai Buloh selepas didapati beroperasi tanpa kebenaran Kementerian Perdagangan Antarabangsa dan Industri (MITI) di sini hari ini.
Pengarah Jabatan Korporat MPS, Mohamad Zin Masoad berkata, kilang terbabit turut diarah tutup serta merta dan dikenakan kompaun berjumlah RM10,000 di bawah peraturan 17 P.U 278/2021 Akta 342 Ordinan Darurat (Pencegahan dan Pengawalan Penyakit Berjangkit (pindaan) 2001.
“Tindakan ini dikenakan selepas kita mendapati ia beroperasi tanpa kebenaran MITI dan bukan berada dalam kategori perkhidmatan penting.
“Sepanjang Perintah Kawalan Pergerakan, MPS telah menjalankan pemeriksaan dan pemantauan setiap hari di pasar awam, kilang, bengkel dan kawasan awam,” katanya dalam satu kenyataan di sini hari ini.
Mengulas lanjut, sepanjang sebulan melakukan pemantauan, sebanyak 1,683 premis dan 855 penjaja telah dilawat dan 676 premis telah diperiksa.
“Kita juga telah mengeluarkan 90 notis, 68 kompaun dan 40 premis telah diarahkan tutup. Amaran lisan juga telah diberikan kepada peniaga untuk mematuhi peraturan yang ditetapkan.

“Kita akan terus melakukan pemantauan untuk memastikan setiap peraturan dan arahan dipatuhi. MPS juga ingin mengingatkan orang ramai agar terus memberi kerjasama dalam mengekang penularan wabak Covid-19,” jelasnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929